Perang Dunia Kedua – Mussolini Diguling

Ketika Pertempuran Kursk sedang sibuk mengaum di Soviet Union, tentera Berikat pimpinan General Eisenhower mendarat di pulau Sicily, selatan Itali. Tidak lama selepas itu, Raja Itali, Victor Emmanuelle III memecat diktator Benito Mussolini.

Pertempuran Kursk

Pada 5 Julai 1943, Nazi Jerman melancarkan Operasi Citadel, serangan kereta kebal besar-besaran untuk menakluk sebuah pekan bernama Kursk dan memerangkap beribu-ribu tentera Soviet di sana. Operasi tersebut bermula agak perlahan kerana benteng pertahanan tentera Soviet yang sangat kebal di sana.

Sungguhpun begitu, tentera Soviet pimpinan Marshal Zhukov mampu menghentikan serangan bertali arus tentera Nazi yang dipimpin Field Marshal von Manstein dan Field Marshal von Kluge yang tidak henti-henti menyerang posisi tentera Soviet di pekeliling Kursk.

Pada 12 Julai, pertempuran kereta kebal terhebat berlaku di sebuah pekan di Prokorovka, beberapa kilometer sahaja di selatan Kursk. Tentera Panzer Manstein membedil posisi tentera kereta kebal General Vatutin di sana. Walaupun Manstein menghancurkan beribu-ribu kereta kebal Vatutin, namun tentera simpanan Soviet masih lagi banyak menyebabkan Manstein terpaksa berpatah balik.

Pada petang itu, Hitler memanggil panglima-panglimanya untuk bermesyuarat. Beliau membawa khabar buruk, Tentera Amerika dan sekutunya telah mendarat di Sicily, Itali.

Pendaratan Amerika dan Sekutunya di Sicily

Pada 9 Julai 1943, dua buah tentera medan yang dipimpin panglima Amerika, General Dwight D. Eisenhower dan panglima British, General Sir Harold Alexander melancarkan Operasi Husky.

Selepas tentera Rommel tumbang di Afrika pada Mei lepas, tentera Bersekutu mempunyai posisi kuat untuk melancarkan satu lagi serangan dan mereka bersetuju untuk memilih Pulau Sicily sebagai batu loncatan seterusnya menyerang Itali dari bawah.

Tentera Bersekutu dalam operasi ini akan dibantu oleh Laksamana Andrew Cunningham bersama-sama armada Tentera Laut Diraja (Royal Navy) yang sedang berpangkalan di Malta. Mereka juga akan dibantu oleh sejumlah pesawat udara Royal Air Force yang dipimpin Marshal Udara Arthur Tedder.

Dalam pada itu di Sicily, keadaan pertahanan tentera Nazi dan Itali di sana agak terumbang-ambing kerana masih lagi dihantui oleh kekalahan mereka di Afrika. Pulau tersebut dipertahankan oleh Tentera Itali Keenam (Italian 6th Army) pimpinan General Alfredo Guzzoni.

Misi mempertahankan Itali tampak mustahil. Komander Turus Tentera di Selatan, Field Marshal Albert Kesselring tidak mampu untuk melancarkan pertahanan menyeluruh kerana dihimpit oleh serangan bertali arus Royal Air Force yang berpangkalan di Malta dan Tunisia. Di Sicily, selain daripada Italian 6th Army, Kesselring juga menghantar 15th Panzergrenadier Division dan Hermann Goering Panzer Division untuk bersama-sama Itali mempertahankan pulau berkenaan.

Serangan Bermula!

Pada 9 Julai 1943, sepasukan tentera payung terjun Amerika dan British mendarat di beberapa kawasan strategik di selatan dan barat Sicily. Pendaratan waktu malam ini menyebabkan tentera Nazi dan Itali menjadi kucar-kacir. Mereka berjaya mengganggu sistem komunikasi musuh di sana agar bantuan tidak mampu diberikan serta merta.

Pada 10 Julai, pendaratan besar-besaran di selatan dan barat Sicily bermula. Pendaratan ini agak mengecewakan kerana cuaca buruk dan ada beberapa unit yang mendarat di pantai yang salah. Namun, disebabkan kelewatan tentera Itali untuk membuat serangan balas, tentera yang mendarat itu terselamat daripada dimusnahkan.

Kelewatan tentera Nazi dan Itali untuk menyerang balas pendaratan tentera Bersekutu ini menyebabkan mereka mampu menawan beberapa kawasan-kawasan strategic seperti bukit-bukit, kubu-kubu serta beberapa pelabuhan kecil yang lain.

Apabila menawan pelabuhan-pelabuhan ini, mereka dapat membawa masuk kesemua artileri-artileri berat dan kereta-kereta kebal mereka di selatan dan timur Sicily. General Guzzoni mengarahkan tentera Itali dan Hermann Goering Panzer Division untuk melancarkan counter-attack pada 12 Julai namun segala-galanya sudah terlambat. Tentera Bersekutu tersebut sudah memegang beberapa kawasan kuat di Sicily dan hanya menunggu arahan sahaja untuk menolak tentera Nazi dan Itali keluar dari pulau tersebut.

Tentera Nazi meninggalkan Sicily

Pada 27 Julai, keadaan di Sicily semakin sukar dimana tentera Berikat pimpinan Eisenhower dan Alexander sudah melabuhkan banyak divisyen-divisyen yang kuat di sana. Perkara ini menyebabkan komander tentera Nazi, General Hans-Valentin Hube menelefon Kesselring untuk membawa keluar seluruh tentera Nazi keluar meninggalkan Sicily.

Jika perkara ini berlaku, tentera Itali pimpinan Guzzoni akan berlawan berseorangan di pulau tersebut. Pada 1 Ogos, tentera Nazi mengerah keluar seluruh tenteranya dari pulau tersebut. Guzzoni tidak tahu akan perkara ini sehingga 8 Ogos. Tentera Nazi berjaya mengeluarkan 40,000 tentera, 96,605 kenderaan, 94 meriam, 47 kereta kebal, 1,100 tan ammunisi, 970 tan minyak, dan 15,000 tan barang barang lojistik.

Dalam pertempuran ini, Tentera Berikat berjaya menawan seluruh Sicily namun mereka gagal untuk memusnahkan sepenuhnya tentera Nazi-Itali di sana. Kesselring bijak membawa keluar sejumlah besar tentera dan lojistiknya daripada jatuh ketangan tentera Berikat.

Dalam pertempuran ini juga, boleh dilihat satu peristiwa jenayah perang telah berlaku yang dilakukan tentera Amerika apabila 74 tentera Itali dan 2 tentera Nazi Jerman dibunuh oleh Sergeant Horace T. West dan Captain John T. Compton. Alasan yang diberi kerana tekanan dan depresi. West dijatuhkan hukuman penjara seumur hidup dan dilucut pangkat namun diampunkan dan bertempur di D-Day. Manakala Compton ditukarkan unit ke rejimen lain dan terbunuh ketika bertempur di Itali.

Pada 17 Ogos, seluruh Sicily tumbang ketangan Tentera Bersekutu.
Mussolini diambang kejatuhan. Satu insiden menarik ketika pertempuran ini ialah pemecatan Benito Mussolini sebagai Perdana Menteri Itali oleh Raja Victor Emmanuelle III.

Benito Mussolini menjadi Perdana Menteri Itali pada 1922 selepas parti politiknya, Parti Fasis Nasional mengambil alih kuasa sewaktu peristiwa “Kawad Kearah Rome” (March on Rome). Sejak dari haritu, beliau sedikit demi sedikit mengubah landskap politik Itali menjadi kerajaan diktator dimana semua parti politik di Itali disisihkan. Walaupun Itali memakai institusi Raja Berpelembagaan, Mussolini berjaya menyingkirkan kuasa raja ketika itu, Victor Emmanuelle III daripada peranan penting dalam kerajaan.

Pembangunan yang dilakukan oleh Mussolini, ditambah pula dengan teknik propaganda, beliau berjaya menjadikan Itali sebuah kuasa besar yang disegani di Eropah. Semua rakyat ketika itu amat sayang kepada diktator yang dikenali sebagai Duce (Leader/Ketua). Namun segala-galanya berubah apabila beliau berhasrat untuk berganding bahu bersama-sama diktator Nazi Jerman, Adolf Hitler.

“Orang Itali bukan askar yang bagustetapi mereka pekerja yang sangat baik” – Field Marshal Erwin Rommel.

Populariti Mussolini mula merundum apabila beliau gagal dalam mempertahankan seluruh koloni Itali di Afrika. Apabila musuh mereka mendarat di Sicily, rakyat Itali semakin rancak mempersoalkan kredibiliti diktator berkenaan. Rakyat mahu Itali keluar daripada perang secepat mungkin. Hanya seorang sahaja yang mampu menggulingkan pemimpin berkenaan iaitu Raja Itali Victor Emmanuelle III.

Sungguhpun begitu, raja berkenaan lebih suka berdiam diri kerana tidak mahu terlibat dalam politik kotor Mussolini. Ada yang berpendapat, baginda masih percaya bahawa Mussolini mampu memberikan ‘keajaiban’.Selepas Sicily ditawan, Presiden Majlis Fasis Itali, Dino Grandi datang menghadap Raja Itali untuk memujuk baginda agar melakukan sesuatu. Pada mulanya baginda enggan namun Grandi berjaya mengubah fikiran Raja berkenaan selepas Grandi mahu melancarkan satu komplot menggulingkan Mussolini dan mengangkat kuasa Raja Itali.

Sebenarnya, Mussolini sendiri sudah lama mahu membawa Itali keluar daripada Perang Dunia Kedua cuma beliau kurang yakin untuk memujuk Hitler. Pada 19 Julai, Mussolini dan Hitler bermesyuarat untuk membincangkan hala tuju tentera di Itali. Hitler menyalahkan tentera Itali yang lemah dalam mempertahankan tanah air. Mussolini terdiam. Tidak lama selepas itu, seorang pegawai masuk berbisik ke telinga Mussolini,“Rome telah dibom”.

Pertama kali dalam sejarah, bandar tersebut di bom dari udara.Ketika makan tengah hari, General Ambrosio menekan Mussolini agar memberitahu Hitler bahawa Itali mahu berhenti segera merta! Mussolini memberitahu bahawa beliau dalam dilemma yang sangat teruk. Beliau seperti direndah-rendahkan oleh Hitler. Beliau terlalu malu untuk berkata. Ketika pulang dari mesyuarat, diktator tersebut berhasrat untuk menghantar surat kepada Hitler untuk berhenti. General Ambrosio yang merupakan Ketua Staf Angkatan Tentera Itali membalas,

“Kau sepatutnya buat semasa mesyuarat tadi! Sekarang semuanya dah terlambat!”Kemudian, panglima berkenaan meletak jawatan.

Grandi memulakan rancangan beliau. Pada petang 24 Julai 1943, Dino Grandi berjaya meyakinkan Mussolini untuk mengadakan mesyuarat tergempar diantara pucuk pimpinan Parti Fasis.

Seramai 28 orang anggota tertinggi Fasis antaranya bekas Menteri Luar, Galeazzo Ciano dan Panglima Itali, Marshal Emilio De Bono. Mereka duduk di meja berbetun U-shape yang besar dimana Mussolini duduk di kerusi yang paling tinggi. Selepas Mussolini menyampaikan ucapan alu-aluan, Dino Grandi mula bangun dan mula membidas diktator berkenaan diatas kegagalan Itali. Mesyuarat tersebut mula menjadi heboh apabila ada yang menyokong Grandi dan adapula yang menyokong Mussolini

Pada pukul 11.30 malam, Mussolini mengarahkan agar mesyuarat ditangguhkan pada keesokkan harinya. Grandi terus bangun dan menjerit,

“Tiada siapapun yang boleh keluar dari bilik ini selagi kamu semua tidak mengundi resolusi yang saya akan beri ini! Kamu patut berasa malu untuk tidur sedangkan orang Itali kat luar sana disembelih kerana mempertahankan negara!”

Mussolini menjeling Grandi tajam dan bersetuju untuk memanjangkan mesyuarat. Tidak pernah dalam sejarah 20 tahun memerintah, ada orang berani mengadakan ‘pengundian’. Selepas berehat selama 10 minit, mereka berkumpul semula. Mussolini menggertak sidang hadirin,

“Jika Resolusi Grandi ini dipersetujui, maka berakhirlah Parti Fasis kita ini. Aku yakin kita akan menang dalam perang ini, kerana aku ada satu ‘senjata rahsia’. Lagipun, Raja Itali lebih mempercayai aku untuk membawa kita kearah kemenangan. Keputusan ditangan tuan-tuan.”

Selepas mendengar ucapan diktator berkenaan, hampir semua 28 orang hadirin menggigil. Grandi sekali lagi bangun dan menjerit:

“Jangan kalian ditipu dan dianiayai dengan kata-kata berkenaan! Adakah anda masih ingin memberi kesetiaan kepada seseorang? …atau kepada tanah air? Maka anda tidak tersilap”.

Pengundian ‘undi tidak percaya’ bermula. Adakah Mussolini harus diganti?

Tidak: 8 orangYa: 19 orangTidak mengundi: 1 orang

Ciano, anak menantu Mussolini dan Marshal De Bono merupakan salah seorang yang mengundi tidak percaya terhadap Mussolini. Diktator berkenaan menandatangan resolusi berkenaan dan bertanya siapa yang akan membawa keputusan resolusi ini kepada baginda Raja Itali?

“Kamu!” balas Grandi.

Raja Itali memecat Mussolini

Selepas mesyuarat tersebut, Mussolini menelefon isteri beliau, “Kita sudah berada di penghujung epilog sebuah cerita. Sebuah cerita yang termasyhur dalam sejarah. Bintang tersebut semakin malap. Semuanya sudah berakhir.

Dino Grandi segera pergi ke istana diraja dan memberitahu pihak istana mengenai keputusan resolusi berkenaan. Pada pukul 7 pagi, 25 Julai 1943 Raja Itali diberitahu mengenai perkara tersebut dan terus menghubungi bekas Ketua Staf Angkatan Tentera Itali, Marshal Pietro Badoglio bahawa beliau akan menggantikan Mussolini sebagai Perdana Menteri.

Pada pagi tersebut, Mussolini mencari Grandi di pejabatnya untuk menyediakan sebuah resolusi bahawa Itali mahu menyerah kalah kepada Eisenhower. Tetapi Grandi tidak kelihatan. Diktator berkenaan menghubungi pihak istana bahawa beliau mahu menghadap baginda Raja Itali untuk memberitahu mengenai keputusan Resolusi Grandi.

Mussolini sempat bertemu dengan Duta Jepun dan terkejut apabila memberitahu kesediaan Itali untuk berhenti. Selepas makan tengah hari, Mussolini berehat di sofanya dan datang isterinya Rachelle memberitahu bahawa Raja Itali tidak boleh dipercayai dan memujuknya agar tidak menghadap baginda.

“Kamu tidak akan kembali” kata Rachelle.

“Baginda Raja adalah kawan baik saya” balas Mussolini.

Tepat jam 5 petang, Mussolini tiba di depan istana. Raja Itali sedang menunggu diktator berkenaan di tangga istana. Mussolini mula melaporkan mengenai Resolusi Grandi dan cuba meyakinkan baginda bahawa resolusi tersebut tidak sah dan tidak membawa makna. Baginda Raja Itali secara tiba-tiba mencelah dengan suara yang lembut memberitahu,

“Negara beta dalam keadaan yang gawat. Situasi sekarang ini telah memaksa kamu untuk melepaskan jawatan kamu sebagai Perdana Menteri. Marshal Badoglio akan mengambil alih tempatmu.”

Mussolini menggigil.

“Maka, semuaya sudah berakhir? Ya, tuanku. Semuanya sudah berakhir. Tetapi, apa akan terjadi kepada saya?….dan keluarga saya?

Raja Itali menjawab “Beta akan uruskan keselamatan kamu”.

Baginda memimpin bekas diktator berkenaan ke pintu masuk istana sebelum dijemput oleh Kapten Vigneri untuk menguruskan keselamatan beliau. Mussolini seterusnya dibawa ke sebuah ambulans dimana beliau terus ditahan dan dibawa pergi ke sebuah kem tentera berdekatan. Seterusnya, beliau dibawa ke sebuah hotel di pergunungan dan dikurung disitu sehinggalah beliau diselamatkan oleh Otto Skorzeny, komando Nazi.

Selepas penahanan tersebut, Raja Itali kembali ke singgahsana dan bertemu dengan Pemaisurinya. “Apa yang kamu buat itu tidak baik. Mussolini itu tadi merupakantetamu kita.”

Raja Itali mula mengambil angin diperkarangan istana sambil memikirkan apa yang sudah terjadi. Beliau baru sahajamemecat seorang diktator Itali yang telah berkuasa selama 21 tahun! Selama 21tahun beliau membisu, kini beliau berkuasa.

Maka, berakhirlah perjalanan dan pemerintahan Benito Mussolini. Selepas pengumuman mengenai pemecatan Mussolini di radio, orang ramai mula bersorak. Rakyat mula keluar dari rumah meraikan pengumuman diraja tersebut. Mereka mencabut semua poster-poster Mussolini dan memijak potret bekas diktator berkenaan.Kerajaan baru Marshal Badoglio mula mengorak langkah seterusnya. Beliau menjanjikan taat setia tidak berbelah bahagi kepada Hitler. Namun, secara diam-diam Perdana Menteri baru berkenaan mula mengadakan beberapa siri rundingan bersama Pihak Berikat.

Peta menunjukkan keadaan semasa ketika gencatan senjata ditandatangani selepas kejatuhan Mussolini.

Pada 8 September, Badoglio dan Pihak Berikat menandatangani Perjanjian Gencatan Senjata. Raja Itali dan seluruh kerabat diraja terbang ke selatan Itali untuk mengelakkan ditangkap oleh tentera Nazi. Sebaik sahaja pengumuman tersebut, Hitler melancarkan Operasi Axis: Seluruh Utara dan Tengah Itali serta jajahan takluknya ditawan serta merta.

Rujukan1. Birtle, Andrew J. (2004). Sicily 1943. The U.S. Army Campaigns of World War II. United States Army Center of Military History. OCLC 607176966. CMH Pub 72–26.

2. Atkinson, Rick (2007), The Day of Battle, The War in Sicily and Italy, 1943–1944, The Liberation Trilogy, II, New York: Henry Holt, ISBN 978-0-8050-6289-2

3. Grandi, Dino (1983). De Felice, Renzo, ed. Il 25 Luglio 40 anni dopo (in Italian) (3 ed.). Bologna: Il Mulino. ISBN 8815003312.

4. D’Este, Carlo (2008), Bitter Victory: The Battle for Sicily 1943, London: Arum Press, ISBN 978-1-84513-329-0


Manusia Dan AI Boleh Bercinta Di Masa Hadapan

Apabila bercakap tentang cinta, pasti kita semua terbayang saat indah dua pasangan manusia sedang menikmati kebahagiaan. Di satu sudut lain beranggapan cinta hanyalah sebuah kesakitan melihat si dia bersama yang lain. Walau macam mana pun cinta digambarkan, perasaan ini akan tetap wujud di setiap hati seorang insan. Rasa ingin dicintai dan mencintai turut akan mekar apabila tiba masanya.

Tapi bagaimana pula jika rasa mencinta itu sudah wujud tetapi dicintai itu seakan-akan tiada? Senang cerita, asal confess je kena reject. Adakah anda yang tengah baca ini perlu hidup keseorangan sehingga menuju ke alam sebalik mata? Jawapannya, usah khuatir kerana manusia dan AI boleh bercinta di masa hadapan.

Nampak macam tak logik dan banyak tengok filem seperti Her kan? Sebenarnya ramai pihak sedang berusaha membangunkan AI yang memahami perasaan cinta bagi mengatasi masalah direject. Bukan itu sahaja, pembinaan AI dijangka dapat mengatasi masa ketidakseimbangan jumlah lelaki dan wanita di seluruh dunia.

Sebagai contoh nisbah lelaki kepada wanita di Malaysia adalah 107:100. Bermakna 7 orang yang kurang bernasib baik itu akan mengalami gejala single ataupun direject. Itu belum cerita jenis buaya yang pantang nampak dahi licin. Jadi mungkin AI yang memahami rasa cinta akan boleh menyelesaikan masalah ini. Salah satu AI yang memahami rasa cinta dikatakan telah wujud iaitu Gatebox pada 2018.

Gatebox berbentuk silinder yang disertakan dengan hologram persis anime wanita boleh berfungsi sebagai pengasuh atau teman. Kepada peminat anime yang kesunyian dan sering ingin watak anime menjadi waifu, boleh sahaja beli Gatebox pada harga semurah $4000 sahaja.

Anda merasakan Gatebox tidak mampu berfungsi seperti manusia kerana saiznya yang kecil dan aneh? Jangan risau, anda boleh mendapatkan Samantha yang mampu memberikan pengalaman berbeza. Hal ini kerana Samantha merupakan AI yang dibentuk untuk jatuh cinta dan mampu memikat anda yang asyik direject.

Tapi boleh ke cinta yang ikhlas dapat dibentuk antara manusia dan AI?

Secara asasnya AI sudah memiliki keupayaan untuk memahami dan bertindak balas dengan perasaan manusia. Walau bagaimanapun, keupayaan itu masih lagi diperingkat awal kerana AI memerlukan kemahiran untuk mengesan gerak badan dan perubahan emosi manusia. Apabila masalah itu berjaya diatasi, AI secara sepenuhnya dapat memahami manusia.

Selain itu, syarikat-syarikat berkenaan perlu menyelesaikan masalah moral dan etika sebelum AI dan manusia menjalinkan ikatan cinta. Hal ini demikian kerana cinta bukan hanya pada perbuatan seperti memberi hadiah atau pun keluar berdua menonton wayang. Cinta juga bukan sekadar ucapan manis yang selalu diberikan oleh sang buaya kepada mangsanya.

Cinta lebih daripada itu kerana terkandung momen, komitmen, kasih sayang dan kepercayaan yang timbul sebaik sahaja dua jiwa telah bertemu. Perkara ini perlu diselesaikan agar AI dapat mendalami cinta sama seperti manusia. Walau bagaimanapun bagi Bonnie Nardi, kesemua masalah diatas dapat diselesaikan dengan mudah kerana AI boleh diprogramkan untuk mencintai manusia. Tapi cinta yang hadir itu seakan-akan palsu kerana bukan datang dari lubuk hati paling dalam.

Di samping itu, pengakhiran kepada rasa cinta manusia dan AI perlu dicari bagi memastikan perasaan tersebut bukan sia-sia. Sebagai seorang manusia, anda pasti mahukan kesinambungan dan kehidupan seperti pasangan lain jika bercinta dengan AI. Senang cerita lepas bercinta apa pula jalannya, adakah berkahwin dan memiliki zuriat?

Apa-apapun semoga pembinaan AI yang memahami cinta dapat dinoktahkan dalam masa terdekat ini. Biarpun kehadirannya nanti akan menimbulkan begitu banyak isu, paling tidak pun dapat mengisi hati anda yang seringkali direject. Kesimpulannya, usah bersedih kepada yang single dan asyik direject kerana AI ada sebagai penyeri hidup anda di masa hadapan.

RUJUKAN:

Castellano, O. (2018, April 3). The future of love: Robot sex and AI relationships. Medium. Dipetik daripada https://orge.medium.com/the-future-of-love-robot-sex-and-ai-relationships-3b7c7913bb07

LG Newsroom. (2021, Julai 12). [AI experience] The future of human-AI relationship. Dipetik daripada https://www.lgnewsroom.com/2021/07/ai-experience-the-future-of-human-ai-relationship/

Kein, B. (2014, Februari 18). Can a computer fall in love if it doesn’t have a body? Wired. Dipetik daripada https://www.wired.com/2014/02/her-artificial-intelligence-love/


Pos Malaysia: Syarikat Tertua Di Asia Tenggara

Secara umumnya, syarikat juga berfungsi seperti empayar di mana terdapat fasa permulaan, kegemilangan dan kejatuhan.

Walau bagaimanapun terdapat juga beberapa syarikat yang mampu bertahan sejak ratusan tahun dahulu.

Di Malaysia, Pos Malaysia adalah syarikat tertua yang masih beroperasi. Malahan juga diiktiraf sebagai syarikat tertua yang masih wujud di Asia Tenggara. Jadi bagaimanakah syarikat ini bermula?

Sejarah penubuhan Pos Malaysia boleh dijejak sejak seawal tahun 1800 ketika perkhidmatan itu diperkenalkan oleh British di negeri-negeri selat merangkumi Pulau Pinang, Melaka dan Singapura yang dikenali sebagai Jabatan Perkhidmatan Pos.

Dengan itu, syarikat ini telah mengwujudkan perkhidmatan pos pertama. Menjelang awal abad ke 20, perkhidmatan ini mula merangkumi keseluruhan wilayah Tanah Melayu.

Pada ketika itu, Jabatan Perkhidmatan Pos hanya menyediakan khidmat pengiriman surat dan kebiasaannya dihantar oleh penghantar cepat (dispatch rider). Bayaran pos pula dipungut secara manual setelah surat tiba di pejabat pos dan resit akan diberikan.

Walau bagaimanapun, apabila Pos India bertindak memperkenalkan setem bercetak pada tahun 1897, hal itu lantas dituruti oleh Jabatan Perkhidmatan Pos. Menjelang tahun 1901, setem bercetak telah diperkenalkan bagi memudahkan segala urusan.

Memasuki era kemerdekaan, Jabatan Perkhidmatan Pos mula dimiliknegarakan sebagai salah satu agensi kerajaan.

Ketika itu, Jabatan Perkhidmatan Pos mula berperanan sebagai tempat untuk membayar bil elektrik, mendapatkan lesen televisyen dan bermacam-macam lagi.

Selepas itu, Jabatan Perkhidmatan Pos telah diswastakan menjadi Pos Malaysia bagi memastikan syarikat itu mampu untuk terus berdaya saing.

Pada tahun 2001, syarikat ini telah disenaraikan di Bursa Malaysia melalui pengambilalihan Phileo Allied Berhad.

Dengan itu Philoe Allied bertanggungjawab memberikan perkhidmatan pos melalui lebih 646 cawangan dan pejabat pos di seluruh Malaysia.

Serentak dengan itu, Phileo Allied telah bertindak menukar namanya kepada Pos Malaysia & Services Holdings Berhad pada tahun 2002.

Selepas itu, Khazanah Nasional iaitu syarikat milik kerajaan telah mengambil alih 32 peratus pemilikan Pos Malaysia & Services Holdings Berhad.

Pos Malaysia juga telah memperkenalkan tiga unit perniagaan teras yang merangkumi PosMel, PosLaju dan PosNiaga bagi memastikan syarikat terus relevan.

PosLaju merupakan perkhidmatan paling popular yang dikendalikan oleh Pos Malaysia terutamanya pada ketika kerajaan melaksanakan Perintah Kawalan Pergerakan (PKP).

Pada masa itu, perkhidmatan PosLaju hampir lumpuh apabila menerima begitu banyak parcel sehingga mereka kekurangan kakitangan untuk melakukan penghantaran.

Malahan syarikat-syarikat kurier lain juga mengalami situasi sama sehingga menggusarkan pelanggan kerana parcel mengambil masa yang lama untuk diterima.

Hari ini kita menyaksikan begitu banyak syarikat kurier yang tumbuh bak cendawan selepas hujan lantas mengelakkan monopoli daripada Pos Malaysia.

Ianya adalah berita baik buat pelanggan kerana kita bebas memilih mana-mana syarikat yang memberikan perkhidmatan terbaik.

Apa-apapun, Pos Malaysia masih lagi bergelar syarikat perkhidmatan pos terbesar di Malaysia walaupun mengalami defisit hampir setiap tahun.

Semoga syarikat ini masih mampu bertahan dan kekal memegang takhta sebagai syarikat tertua di Malaysia dan Asia Tenggara.

Artikel juga boleh dibaca laman portal kewangan dan ekonomi kami, The Outlook.


10 Kontroversi Membabitkan Winston Churchill

Baru-baru ini, salah seorang penulis The Patriots, Ayman Rashdan Wong berkongsi berkenaan filem The Darkest Hour yang menampilkan Gary Oldman (trilogi The Dark Knight, Thinker Tailor Soldier Spy) sebagai negarawan Britain, Sir Winston Churchill. Dalam pada ramai memuji lakonan beliau dalam filem tersebut, ada satu komen yang menarik perhatian saya. Seorang hamba Allah ini menyifatkan Churchill sama sekali tidak layak mendapat penghormatan kerana dia juga seorang penjenayah perang sama seperti Adolf Hitler. Nampak kontroversi tetapi tuduhan ini bukan satu-satunya kontroversi yang dihadapi oleh Perdana Menteri era Perang Dunia Kedua (WWII) ini.

1. PERKAUMAN

Jika anda nak mengata Churchill seorang rasis, baik anda sertakan dengan bukti. Jika tidak, nasib kena kecam. Buktinya, pada tahun 2014, seorang calon Parti Buruh bernama Benjamin Whittingham menulis dalam akaun Twiter bahawa Churchill seorang rasis dan pelampau kulit putih. Komen Whittingham dikecam ramai pihak termasuk cucu Churchill, Sir Nicholas Soames. Parti Buruh sendiri menjauhkan diri dari kontroversi tersebut dan menyatakan Whittingham sudah memohon maaf atas komennya yang tidak sensitif itu.

Tetapi apakah dakwaan ini benar? Mari kita lihat. Pada tahun 1937, beliau memberitahu Suruhanjaya Diraja Palestin, “Saya tidak mengakui bahawa kesalahan besar telah dilakukan pada orang asli Amerika atau orang kulit hitam dari Australia (Aborigines). Saya tidak mengakui kesalahan yang dilakukan terhadap mereka ini oleh sebuah bangsa yang lebih kuat, bertaraf tinggi dan lebih bijak telah datang dan mengambilalih kedudukan mereka.” Menurut John Charmley, penulis buku Churchill: The End of Glory menyifatkan Churchill percaya kepada hierarki bangsa dan kuasa orang kulit putih. Charmley menambah, “Churchill melihat dirinya dan Britain sebagai pemenang dalam hierarki sosial Darwin.

Namun menurut Richard Toye, penulis buku Churchill’s Empire menyatakan pandangan Churchill itu bukanlah sesuatu yang asing pada zamannya walaupun ramai menolak idea tersebut. Dan jika dibandingkan sikap Churchill dengan kegilaan Hitler berkenaan keagungan bangsa Aryan, Toye menambah, “Walaupun Churchill percaya bangsa kulit putih lebih hebat, itu tidak bermakna beliau percaya melayan orang bukan kulit putih tanpa perikemanusiaan itu sesuatu yang baik.”

2. GAS BERACUN

Satu kontroversi membabitkan Churchill ialah memo arahannya kepada tentera British untuk menggunakan senjata kimia terhadap orang Kurdis dan Afghanistan semasa berkhidmat sebagai Menteri Perang dan Udara. Dalam memonya, beliau menulis, “Saya tidak faham kejijikan ini membabitkan penggunaan gas. Saya menyokong penggunaan gas beracun terhadap puak-puak yang tidak bertamadun.” Memo yang ditulis pada tahun 1919 ini menjadi senjata kepada ramai pengkritik Churchill termasuk Noam Chomsky untuk menyerang keperibadian beliau.

Namun menurut Warren Dockter, seorang felo penyelidik dari Universiti Cambridge dan penulis buku Churchill and the Islamic World, memo tersebut sebenarnya disalahertikan. Dockter menyatakan gas yang dicadangkan untuk kempen di Mesopotamia ialah gas pemedih mata bukan gas mustad. Dalam memo tersebut, Churchill menyatakan sebab penggunaan gas dipilih ialah untuk mengurangkan bilangan kematian dalam kalangan tentera, menakutkan pihak musuh dan tidak memberi kesan sampingan kekal pada mana-mana pihak yang terkena.

Walau bagaimanapun, taktik serangan bom yang diperkenalkan oleh Tentera Udara Diraja Britain (RAF) ke atas puak-puak yang memberontak pada tahun 1920 masih lagi dianggap satu kontroversi yang berterusan sehingga ke hari ini. Malah strategi ini digunakan untuk kempen-kempen perang berikutnya dari Perang Dunia Kedua (WWII) hinggalah konflik di Afghanistan dan Iraq. Selain itu, menurut Dockter, Churchill juga sebenarnya tidak teragak-agak memilih gas mustad dalam menghadapi tentangan tentera Empayar Uthmaniyyah semasa Perang Dunia Pertama (WWI). Walau bagaimanapun, Dockter mengingatkan kebanyakan negara yang terlibat turut menggunakan gas tersebut semasa WWI.

3. KEBULURAN DI BENGAL

Satu perkara yang menyebabkan Churchill dilabel sebagai penjenayah perang ialah isu kebuluran yang melanda wilayah Bengal, India. Peristiwa yang berlaku pada tahun 1943 ini mengakibatkan tiga juta warga India mati. Menurut penulis buku Churchill’s Secret Wars, Madhusree Mukerjee, sudahlah Churchill enggan memenuhi rayuan mereka untuk bekalan gandum tetapi masih mahu India mengeksport beras untuk membantu usaha perang. Dan reaksi pelik beliau bila mendengar insiden ini ialah, “Mengapa Gandhi masih belum mati?” Ini ditambah dengan sikapnya sekali pada musim panas dan musim luruh 1943. Churchill memberitahu Setiausaha Negeri India, Leopold Amery, “Mereka orang buas dengan agama yang buas.” Dalam satu mesyuarat bersama kabinet perangnya, beliau menganggap kebuluran yang melanda India berlaku kerana mereka membiak seperti arnab.

Dalam bukunya, Mukerjee turut menyebut bekalan gandum dihantar ke Ceylon (Sri Lanka) untuk memenuhi keperluan di sana walaupun krisis di sana tidaklah mendesak seperti apa yang berlaku di India. Kapal-kapal Australia yang membawa bekalan gandum berlayar melepasi bandar-bandar India di mana ramai mati bergelimpangan di jalanan ke depot-depot di Eropah dan Balkan. Amerika Syarikat dan Kanada cuba menawarkan bantuan makanan kepada India tetapi ditolak oleh London. Tambah memilukan, tindakan Britain tidak membenarkan India menggunakan simpanan wang atau kapal mereka untuk mengimport gandum menambah penderitaan rakyat di sana. Britain turut mengenakan harga mahal bagi gandum untuk memastikan bekalan sentiasa ada menyebabkan warga India yang tidak berkemampuan tidak dapat membelinya. Gabenor India pada tahun tersebut, Lord Wavell menyifatkan sikap kerajaan Churchill terhadap India sebagai memualkan, cuai dan kejam.

Toye dalam bukunya berpandangan Churchill melihat isu tersebut sebagai gangguan tatkala sibuk melawan ancaman rejim Nazi Jerman di Eropah. Bagi Charmley, imej beliau yang dikatakan berpandangan jauh itu dilihat satu mitos saja. Menurut beliau, jika benar Churchill mempunyai pandangan sedemikian, pasti beliau tidak akan mengulangi kesilapan sama apabila kebuluran melanda Ireland satu abad sebelumnya. Bagi penyokong Churchill pula, mereka menyatakan Churchill terlalu sibuk dengan situasi perang di mana kepentingan dan keutamaan berbeza-beza. Arthur Herman, penulis buku Churchill & Gandhi menyifatkan tanpa Churchill, situasi di India boleh saja bertukar jadi lebih buruk. Dan selepas mendapat tahu skala sebenar insiden tersebut, bantuan segera dihulurkan tanpa menggugat usaha perang Britain. Walau apapun alasan Churchill, bagi Toye, ia seharusnya tidak berlaku. Walaupun sumber empayar berkurangan semasa perang, ini bukanlah alasan untuk tidak menghantar bentuk bantuan pada mereka yang terjejas.

4. MAHATMA GANDHI

Pada tahun 1930-an, Churchill tidak menyembunyikan kebenciannya pada penggerak kemerdekaan India, Mahatma Gandhi. Pada tahun 1931, beliau menggelar Gandhi seorang penghasut yang menyamar sebagai seorang fakir untuk meraih kepercayaan rakyat. Dan pada satu mesyuarat bersama kabinetnya, Churchill berkata, “Gandhi tidak perlu dilepaskan hanya kerana dia berpuasa. Kita seharusnya hapuskan lelaki jahat dan musuh kepada Empayar akan berkurangan apabila dia mati.” Tidaklah mengejutkan mengapa Gandhi dibenci Churchill kerana beliau dianggap halangan utama dalam mengekalkan penguasaan Britain ke atas India seperti dinyatakan Setiausaha Luar, Boris Johnson dalam biografinya berkenaan Churchill.

Menurut Charmley, sikap Churchill ini tidak popular dalam kalangan anggota Konservatif kerana dianggap terlalu menjurus kepada pelampau berhaluan kanan. Sentimen ini turut dikongsi oleh parti-parti lawan seperti Buruh dan Liberal di mana pandangan sebegini tidak boleh diterima. Kerasnya penentangan Churchill terhadap Gandhi sehinggakan beliau tidak mahu India mencapai kemerdekaan hingga ke tahap memusuhi pemimpin partinya sendiri dan mempunyai pandangan buruk pada agama Hindu. Charmley menyifatkan pandangan sebegini timbul kerana mentaliti imperialis era Victoria yang menyifatkan kemerdekaan India bakal membawa kepada kejatuhan Empayar Britain dan penamat kepada peradaban manusia.

Atas sikap inilah, apabila Churchill memberi amaran tentang Adolf Hitler pada akhir 1930-an, ramai tidak mengambil endah nasihatnya. Dan semua berbuat demikian kerana bahasa yang digunakan Hitler pada ketika itu sama seperti yang digunakan terhadap Gandhi pada awal 1930-an.

5. ANTI-SEMITIK

Pada tahun 2012, ada cadangan untuk mewujudkan Pusat Churchill di Baitulmaqdis (Jerusalem) tetapi dibantah oleh beberapa pihak. Alasan mereka, Churchill seorang anti-Semitik walaupun idea tersebut ditolak penulis biografi beliau, Sir Martin Gilbert yang menyifatkan beliau memahami fahaman Zionis dan menyokong idea negara Israel.

Menurut Charmley, walaupun dakwaan beliau sebagai penyokong gerakan Zionis ada benarnya namun ia masih dianggap tidak sesuai dengan sikapnya yang anti-Yahudi. Bukti bagi dakwaan ini ialah sebuah artikel bertajuk ‘How The Jews Can Combat Persecution’ di mana ia dikatakan ditulis oleh Churcill. Tulisan tersebut menyifatkan orang Yahudi sengaja mengundang penindasan dan mereka juga dikatakan menyumbang sebahagian daripada punca kepada penindasan mereka. Tulisan tersebut turut menggelar orang Yahudi sebagai bangsa asing yang hanya setia kepada bangsa mereka sendiri. Ramai sejarawan Churchill mempertikai kesahihan artikel ini dan mendakwa artikel tersebut sebenarnya ditulis seorang wartawan bernama Adam Marshall Diston. Bagi Dockter, pendirian Churchill pada zaman tersebut bukanlah sesuatu yang asing tetapi itu tidak menjadikannya anti-Semitik seperti yang didakwa.

6. PENDIRIAN TERHADAP ISLAM

Dalam bukunya The River War, Churchill menyifatkan orang Islam sebagai ganas, fanatik dan kurang empati dalam diri mereka. Dalam buku tersebut, beliau turut menyelar mereka sebagai orang yang mundur dari segi cara hidup tanpa mengira di mana mereka tinggal atau memerintah. Berikutan itu, sesetengah pengguna internet menggabungkan petikan ayat ini dengan imej Churchill untuk menunjukkannya sebagai seorang yang anti-Islam. Bagaimanapun, menurut Charmley, ini satu lagi norma biasa yang berlaku semasa era beliau. Ini disokong dengan catatan Dockter dengan menyatakan kecaman Churchill dalam The River War itu merujuk kepada golongan Mahdi di Sudan selepas tercetus perang antara golongan tersebut dengan empayar Britain.

Churchill sebenarnya tertarik dengan keindahan Islam sehinggakan pada satu ketika, keluarganya bimbang beliau akan memeluk Islam. Dalam satu surat bakal kakak iparnya, Lady Gwendoline kepada beliau, kakak iparnya merayu Churchill agar memperlahankan minatnya pada agama tersebut. Minat Churchill ini turut ditambah dengan pertemuannya dengan rakan baik merangkap penyokong perjuangan Islam, Wilfrid S. Blunt. Jika mereka berdua bertemu secara peribadi, Blunt akan menyambutnya dengan memakai pakaian tradisional Arab. Dan pada tahun-tahun awal kariernya sebagai ahli politik, beliau sentiasa bertelagah dengan pegawai-pegawai koloni yang keras kepala seperti Frederick Lugard, Pesuruhjaya Tinggi Nigeria Utara. Churchill mengecam sikap Lugard yang membenarkan taktik kekerasan digunakan ke atas orang Islam di kawasan tersebut.

Dan pada Oktober 1940, apabila Britain terpaksa berhadapan dengan rejim Nazi Jerman, beliau memberi peruntukan 100,000 paun sterling dan membenarkan pelan pembinaan sebuah masjid di London. Churchill berbuat demikian kerana percaya tindakannya itu akan mendapat sokongan dunia Islam pada saat Britain memerlukan sokongan mereka, satu tindakan yang mengundang kritikan orang ramai. Namun tindakannya itu membawa kepada pembinaan Masjid London Tengah (London Central Mosque) di Regent’s Park. Dan setahun selepas itu, beliau memberitahu Parlimen, “Kebanyakan rakan Muslim kita di sebelah Timur amat menghargai hadiah ini.” Dockter turut menyatakan pada masa lapangnya, Churchill pernah bercuti ke Istanbul, Turki dan bermain polo dengan rakan India Muslim di India.

7. ‘MOGOK? JANGAN MENGADA-ADA!’

Ada satu insiden yang menyebabkan Churchill dilabel sebagai anti-kesatuan pekerja. Insiden tersebut ialah Rusuhan Tonypandy yang berlaku pada November 1910. Rusuhan yang bermula dengan mogok ini tercetus berikutan pertelingkahan antara pekerja lombong dengan majikan mereka yang kemudiannya berlangsung selama hampir setahun. Polis berusaha menyuraikan mereka tetapi itu tidak berjaya, ini memaksa ketua konstabel Glanmorgan memohon bantuan tentera. Tetapi permohonan tersebut ditangguhkan oleh Churchill, sebaliknya beliau menghantar detasmen Polis Metropolitan dan polis berkuda ke Cardiff. Churchill turut menghantar mesej kepada perusuh bahawa beliau cuba menahan pihak tentera dari terlibat.

Walaupun Churchill sudah memberi jaminan tiada campur tangan dari pihak tentera, majistret-majistret di kawasan tersebut menghantar mesej telegraf kepada Pejabat Keselamatan Dalam Negeri untuk masuk campur. Berikutan itu, mereka menghantar Skuadron Hussar Ke-18 untuk menghentikan rusuhan di Porth, Lembah Rhondda pada 9 November. Di sinilah timbul dakwaan bahawa Churchill membenarkan pihak tentera menembak perusuh. Untuk menghentikan khabar angin tersebut, beliau menghantar satu memo kepada Alfred Gardiner, editor The Daily News dan menyatakan tuduhan tersebut satu fitnah. Namun, insiden tersebut menjadikan Churchill dianggap seorang penjenayah di kawasan tersebut sejak hari itu.

Dan tambah parah, setahun selepas insiden tersebut, satu lagi rusuhan berlaku di Liverpool. Kali ini, ia melibatkan polis dengan penunjuk perasaan yang mendesak mahukan kebajikan mereka di tempat kerja lebih baik dari sebelumnya. Berikutan situasi di Liverpool semakin buruk, Pejabat Keselamatan Dalam Negeri menghantar polis dari wilayah lain dan tentera dari Rejimen Warwickshire ke wilayah tersebut. Mereka turut menghantar bot penembak yang berlabuh di Sungai Mersey. Satu insiden pada 15 Ogos 1911 dikatakan menjadi bukti Churchill anti-kesatuan pekerja. Pada hari itu, konvoi pasukan keselamatan yang membawa 90 perusuh yang ditahan diserang semasa dalam perjalanan ke Penjara Walton. Konvoi yang dikawal oleh 32 anggota Skuadron Hussar Ke-18 ini terpaksa melepaskan tembakan mengakibatkan dua orang perusuh iaitu John Sutcliffe, 20 dan Michael Prendergast, 29 terbunuh.

Pada tahun 1919, semasa berkhidmat sebagai Setiausaha Perang dan Udara, Churchill menghantar 10,000 tentera dan kereta kebal ke Glasgow semasa mogok dan kekacauan awam berlaku. Beliau bimbang rusuhan ini boleh membawa kepada pemberontakan kelompok Bolshevik. Apabila membandingkan insiden Tonypandy dengan bagaimana Margaret Thatcher mengendalikan situasi mogok, ia sebenarnya hampir serupa. Ramai juga yang berhujah sekiranya pihak tentera tidak dihantar ke situ, pasti situasi akan jadi lebih buruk dan Churchill akan dikritik lebih teruk lagi. Menurut Allen Packwood, pengarah Pusat Arkib Churchill berpandangan bagi orang yang anti-kesatuan pekerja, Churchill diberi peluang mengetuai dua kerajaan yang mengambil berat isu pekerja.

8. PENGEPUNGAN JALAN SIDNEY

Tak lama selepas Rusuhan Tonypandy, Churchill sekali lagi dikecam tetapi atas sebab yang berbeza. Insiden pengepungan Jalan Sidney yang berlaku pada Januari 1911 ialah satu insiden tembak-menembak antara pihak polis dengan kumpulan anarki Latvia diketuai Peter The Painter. Kumpulan tersebut bertanggungjawab membunuh tiga orang polis pada Disember 1910. Insiden ini berakhir dengan dua anggota tersebut selepas Churchill mengarahkan pihak bomba tidak memadamkan kebakaran pada bangunan yang dijadikan sebagai tempat persembunyian mereka sehinggalah insiden tersebut berakhir.

Apa yang menjadi kontroversi ialah tindakan Churchill yang muncul semasa insiden tersebut berlaku. Beliau dikatakan memberi arahan dan mencampuri operasi polis. Arthur Balfour, ketua blok pembangkang ketika itu memberitahu Parlimen, “Churchill dan jurugambarnya membahayakan nyawa mereka. Saya faham tugas jurugambar itu tetapi saya tidak faham apa yang dilakukan oleh individu terhormat ini?” Menurut Toye, tindakan beliau ini menonjolkan personalitinya sebagai tidak stabil dan terburu-buru. Bagi Charmley pula, Churchill tidak menunjukkan minat pada politik melainkan ia membabitkan pertumpahan darah dan publisiti lebih-lebih lagi melalui gambar.

9. IRELAND

Selepas mengambil alih peranan sebagai Setiausaha Perang dan Udara pada Januari 1919, Churchill diuji dengan Perang Kemerdekaan Ireland. Semasa tempoh ini, beliau dihambat dengan kontroversi kerana mengerahkan kumpulan konstabel sementara dipanggil ‘Black and Tans’. Kumpulan ini dikenali menerusi kekerasan mereka yang keterlaluan. Penulis buku Churchill: The Greatest Briton Unmasked, Nigel Knight mendakwa Churchill enggan mengundurkan Black and Tans dan turut menyokong penggunaan serangan udara di Ireland.

Namun bagi Toye, tidak aci untuk memanggil Churchill anti-Ireland. Walaupun beliau menentang usaha pemerintahan sendiri Ireland dan menggunakan pendekatan keras, beliau juga sebenarnya mendukung pada keamanan. Menurut Packwood, Churchill akan bertarung habis-habisan sekiranya berlaku pertempuran tetapi beliau juga tidak teragak-agak memperjuangkan keamanan sekiranya ada peluang. Buktinya, beliau menyokong usaha pemerintahan sendiri Ireland sejak tahun 1912 dan memainkan peranan penting untuk Perjanjian Anglo-Ireland yang dimeterai pada tahun 1921. Malah, Churchill juga turut mengiktiraf peranan yang dimainkan oleh askar-askar Ireland semasa WWI dan WWII.

10. DUIT = PENGARUH

Dalam biografi rasmi Gilbert, dua syarikat minyak iaitu Royal Dutch Shell dan Burmah Anglo-Persian Oil Company (kini BP) meminta Churchill menjadi wakil mereka untuk memohon kebenaran pihak kerajaan agar penggabungan yang dicadangkan diluluskan. Sebagai pertukaran, Churchill akan dibayar 5,000 paun sterling. Kalau ikut standard politik hari ini terutama di Britain, bayaran yang dibuat pada tahun 1923 ini boleh dianggap melanggar undang-undang. Menurut sejarah British Petroleum, karier politik beliau pada ketika itu merosot jadi tidak menghairankan mengapa Churchill sedia menggunakan pengaruhnya di Parlimen sebagai tukaran dengan duit.

Menurut Toye, pemberian sebegini bukanlah sesuatu asing malah Churchill menerima banyak hadiah semasa berkhidmat sebagai Ahli Parlimen. Bagaimanapun, Toye tidak pula melabel ia sebagai rasuah kerana Churchill beroperasi mengikut peraturan etika berbeza pada zamannya. Undang-undang berkenaan ini hanya diluluskan pada tahun 1975. Bagi Packwood, hubungan ahli politik dengan bisnes dan media tidaklah diteliti seperti apa yang berlaku hari ini.

SUMBER

1. Tharoor, Shashi. (2010). Time Magazine. Books: Churchill’s Shameful Role in the Bengal Famine. http://content.time.com/time/magazine/article/0,9171,2031992,00.html

2. BBC. (2011). Liverpool’s fatal 1911 riots remembered. http://www.bbc.com/news/uk-england-merseyside-14529243

3. BBC. (2014). Winston Churchill’s Tonypandy riots memo up for auction. http://www.bbc.com/news/uk-wales-south-east-wales-26601738
4. Pruszewicz, Marek. (2014). BBC. The 1920s British air bombing campaign in Iraq. http://www.bbc.com/news/magazine-29441383
5. Sawer, Patrick. (2014). The Telegraph. Sir Winston Churchill ‘s family feared he might convert to Islam. http://www.telegraph.co.uk/news/religion/11314580/Sir-Winston-Churchill-s-family-feared-he-might-convert-to-Islam.html
6. Heyden, Tom. (2015). BBC. The 10 greatest controversies of Winston Churchill’s career. http://www.bbc.com/news/magazine-29701767


Dato’ Ramly Moni – Bapa Pembekal Bahan Mentah Muslim Bumiputera

Ramly Burger, ‘street food’ yang begitu sinonim dengan rakyat Malaysia. Sebut sahaja nama Ramly Burger, pasti ramai orang tahu akan kewujudan burger tersebut. Hampir di setiap kawasan, pasti ada sahaja gerai-gerai yang menjual burger ini terutamanya pada waktu malam. Penjualan burger yang menggunakan produk daripada syarikat yang cukup sinonim dengan nama Ramly Burger ini juga menjadi punca rezeki pada sesetengah orang yang berniaga dengan menggunakan produk Ramly Burger bagi menyara diri dan keluarga.

Terima kasih kepada Dato’ Ramly bin Mokny, pencetus idea penghasilan daging burger Ramly ini. Atas cetusan idea beliau, kita dapat menikmati burger yang seakan sudah sebati dengan tekak anak Malaysia.

Permulaan Dato’ Ramly Bersama Ramly Burger

Dato’ Haji Ramly bin Mokni dilahirkan di Tanjung Piandang, Perak sebelum berpindah dan dibesarkan di Sekinchan, Selangor. Kemudian, setelah Dato’ Ramly meningkat dewasa,  beliau pun berpindah ke Kuala Lumpur bagi mencari peluang pekerjaan yang lebih baik. Di Ibu Kota, beliau bekerja sebagai seorang pemotong daging di sebuah pasaraya. Di situ, beliau perhatikan yang makanan sejuk beku terutamanya daging tidak dapat dipastikan secara jelas sama ada ianya halal ataupun tidak. Dari situlah beliau mendapat cetusan idea untuk memproses daging burger sejuk beku yang halal bagi dibekalkan kepada pembeli-pembeli beragama Islam di negara ini.

Dato’ Ramly memulakan perniagaan dengan berbekalkan modal daripada pinjaman Bank Pembangunan dan Malaysia Berhad selepas Majlis Amanah Rakyat (MARA) menolak permohonan pinjaman beliau berserta dengan sedikit wang simpanan peribadinya. Pada awalnya, beliau yang dibantu isterinya, Datin Hajjah Shala Siah binti Abdul Manap hanya menggunakan pisau semata-mata tanpa bantuan sebarang mesin dalam pemprosesan daging burgernya dan hanya bekerja dari rumah. Namun begitu, perniagaan beliau kurang mendapat sambutan disebabkan masyarakat di Malaysia pada ketika itu kurang menggemari makanan seperti burger.

Ini semua berubah apabila Dato’ Ramly dan isteri membuka sebuah gerai burger di kawasan Chow Kit. Dari situ, permintaan mula meningkat dari semasa ke semasa dan beberapa tahun selepas itu, mereka mula menubuhkan syarikat yang dinamakan Perusahaan Burger Ramly Mokni Sdn Bhd dan selepas itu mereka berjaya membuka kilang mereka sendiri di Bandar Tun Razak. Semuanya hasil kecekalan Dato’ Ramly dan isteri dalam menempuhi selok belok perniagaan yang ada naik dan turunnya.

Syarikat yang kini bernama Ramly Food Processing Sdn Bhd ini mempunyai kurang lebih 10 anak syarikat di bawah grup Ramly Food Processing Sdn Bhd itu sendiri. Lebih menarik lagi, Ramly Burger kini menggunakan lebih dari 1.5 tan daging setiap hari dalam pemprosesan produk-produknya yang bukan lagi menfokuskan hanya kepada pengeluaran daging burger sahaja, malahan banyak lagi produk-produk lain yang dijamin status halalnya.

Fitnah Terhadap Ramly Burger

Sudah seperti menjadi lumrah kepada syarikat-syarikat yang sedang meningkat saban tahun, pasti aka nada pihak yang kurang senang akan peningkatan itu. Pada beberapa tahun lalu, terdapat pihak yang telah menuduh terdapat DNA Khinzir di dalam produk makanan Ramly. Ini berikutan dengan sebuah blog yang memaparkan surat daripada pihak Jabatan Kesihatan Negeri Kedah bahawa kononnya terdapat DNA Khinzir pada satu sampel produk makanan Ramly yang telah dikaji jabatan berkenaan. Namun begitu, Dato’ Ramly dengan tegasnya menidakkan dakwaan jijik tersebut dan menyatakan yang syarikat beliau amat mementingkan aspek halal dan haram dalam penghasilan produk makanan mereka.

Fitnah terhadap syarikat perusahaan Dato’ Ramly tidak terhenti di situ sahaja, Ramly Burger juga pernah menerima dakwaan daripada pihak tidak bertanggungjawab bahawa kononnya Syarikat Ramly ini telah dibeli oleh seorang pemilik bukan bumiputera. Fitnah sekali lagi berjaya ditepis apabil Pengurus Kanan Pemasaran Ramly Burger mengeluarkan kenyataan yang syarikat Ramly Burger tidak pernah dijual kepada mana-mana pihak. Beliau juga menyatakan yang dakwaan tersebut hanyalah sebuah usaha untuk menjatuhkan perniagaan mereka.

Kejayaan Ramly Burger

Atas kejayaan dan kecemerlangan berpanjangan syarikat Ramly Burger, mereka telah menerima anugerah daripada Bank Pembanganan dan Malaysia Berhad sebanyak tiga kali dalam masa sedekad iaitu Anugerah Projek Terbaik pada tahun 1982, Anugerah Pelanggan Pembangunan pada tahun 1984 dan Anugerah Usahawan Jaya pada tahun 1992.

Tidak terhenti di situ, dalam memastikan syarikat berjaya mengeluarkan produk dalam kuantiti yang lebih besar, mereka telah melabur sebanyak lebih RM15 juta bagi tujuan pembesaran dan pembelian mesin yang lebih berteknologi tinggi di kilang Ramly Burger di Batu Caves. Hal ini dilaksanakan atas sebab ianya dijangka mampu membuatkan syarikat mencapai matlamat syarikat dengan baiknya. Dalam pada masa itu, Ramly Burger telah diluluskan permohonan pembiayaan syariah daripada SME Bank untuk membiaya pembelian bahan mentah untuk penghasilan produk Ramly Burger.

Semua ini jelas menunjukkan yang Ramly Burger merupakan sebuah syarikat Islam Bumiputera yang berjaya dalam aspek pembekalan makanan dan bahan mentah.

Ulasan Penulis

Ramly Burger boleh dijadikan suri teladan buat syarikat-syarikat Islam Bumiputera yang baru hendak berkembang dan berkecimpung dalam dunia perniagaan. Sifat Dato’ Ramly Mokni dan isteri yang cekal dalam menghadapi selok belok perniagaan juga merupakan asas kepada kejayaan syarikat Ramly Burger ini. Semua hal ini boleh peniaga-peniaga contohi dalam usaha untuk berkembang dengan lebih besar suatu hari nanti. Insyallah.Artikel disumbangkan oleh  Sang Taming Marhaen untuk The Patriots.

RUJUKAN :

1. Ramly.com. About Us. http://www.ramly.com.my/about/

2. Orang Perak (2019). Kisah Pengasas Ramly Burger Dari Tanjung Piandang, Perak. https://www.orangperak.com/kisah-pengasas-ramly-burger-dari-tanjung-piandang-perak.html

3. Usahawan.com. Kisah Benar Jutawan Burger. https://www.usahawan.com/uncategorized/kisah-benar-jutawan-burger.html/

4. SELANGOR KINI (2017). Legenda Burger Ramly: Sebut burger, ingat burger Ramly. https://selangorkini.my/2017/12/legenda-burger-ramly-sebut-burger-ingat-burger-ramly/

5. Nur Shahila Rosly (2014). Dato Haji Ramly Mokni (Pengasas Ramly Burger). http://sayapunyablog1.blogspot.com/2014/09/dato-haji-ramly-mokni-pengasas-ramly.html


Gaman – Dua Sisi Ketabahan Warga Jepun

Bila kita berada dalam situasi yang kurang menyenangkan seperti kesesakan lalu lintas atau bersesak-sesak dalam pengangkutan awam, adatlah jika ada yang merungut dan merasa tidak selesa. Ia merupakan ekspresi emosi kita terhadap sesuatu isu. Tetapi di Jepun, jika anda gunakan pengangkutan awam dan terpaksa bersesak-sesak, anda tidak akan mendengar satu suara pun yang merungut. Ini sebenarnya sebahagian daripada sifat gaman atau ketabahan yang dimiliki rakyat Jepun.

Secara
ringkas, gaman merujuk kepada idea individu seharusnya menunjukkan kesabaran
dan ketabahan bila berhadapan situasi sukar atau tidak dijangka sekaligus
mengekalkan hubungan sosial yang harmoni. Konsep idea ini menekankan soal
kawalan diri iaitu mengawal perasaan dari terjebak dengan konflik. Ia sesuatu
yang dijangkakan oleh semua dan dianggap satu tanda kematangan. Profesor David
Slater dari Universiti Sophia, Tokyo melihat gaman sebagai satu set strategi
untuk menangani peristiwa-peristiwa yang berlaku di luar kawalan manusia.

Untuk mengetahui permulaan gaman, kita harus melihat sikap rakyat Jepun itu sendiri. Menurut Profesor Noriko Odagiri dari Tokyo International University, rakyat negara Matahari Terbit itu amat menghargai sikap tidak bercakap terlalu banyak dan memendam semua sentimen negatif terhadap orang lain.

Sikap ini sudah dipupuk sejak dari kecil lagi di mana kanak-kanak mempelajarinya daripada ibu bapa mereka. Gaman juga menjadi sebahagian daripada sistem pendidikan negara berkenaan terutama di peringkat sekolah rendah. Menurut Odagiri, golongan wanita selalu diajar agar sentiasa mengamalkan gaman dalam kehidupan mereka.

Gaman
sebenarnya diambil dari ajaran Buddha berkenaan memperbaiki diri sendiri
sebelum perlahan-lahan diubah kepada mekanisme individu untuk tabah mengharungi
keahlian sesebuah kelompok sosial. Ia mula diperincikan apabila Jepun mengalami
kemakmuran ekonomi pasca-Perang Dunia Kedua yang menyaksikan kerja membina
semula negara lebih penting di mana pekerja terpaksa bekerja untuk waktu
bekerja yang lama. Tempoh sebegini menyaksikan ibu bapa terpaksa mengorbankan
masa dengan keluarga bagi memastikan keperluan keluarga terjaga.

Sesetengah melihat gaman membentuk salah satu ciri unggul keperibadian rakyat Jepun tetapi ia mempunyai pro dan kontranya. Menurut Nobuo Komiya, seorang penganalisis jenayah di Universiti Rissho, Jepun, pemantauan diri sendiri dan jangkaan orang ramai yang dikaitkan dengan gaman merupakan penyumbang utama kepada kadar jenayah rendah di Jepun.

Menurut beliau, apabila orang ramai saling menjaga antara satu sama lain dan mengelak konflik, semua orang dilihat berhati-hati dengan tingkah laku mereka. Namun menurut Komiya, gaman bukan sahaja memberi faedah terhadap dinamik kumpulan tetapi individu. Gaman sebegini amat membantu jika mereka tidak dipecat atau meraih pelbagai faedah dari hubungan sosial yang dijalin.

Tetapi gaman juga turut menyumbang kepada masalah lain seperti tekanan dan penutupan perlakuan jenayah. Odagiri menambah, “Terlalu banyak gaman memberi tekanan negatif kepada kesihatan mental kita. Adakalanya bila terlalu banyak sentimen negatif dipendam oleh seseorang, ia boleh bertukar menjadi penyakit psikosomatik seperti ulser peptik, asma dan migrain.”

Di Jepun, masalah kesihatan mental jarang dibincangkan dan jika ada yang cuba mendapatkan bantuan, maka individu tersebut dianggap orang yang gagal. Ini kerana mereka dijangkakan boleh mengurus diri sendiri termasuk soal emosi. Tetapi kadangkala, pengurusan sebegini tidak berkesan dan ia boleh membawa kepada keganasan domestik atau tempat kerja. Bila ini berlaku di tempat kerja, ia bukan saja menjejaskan moral pekerja tetapi juga menjejaskan produktiviti sesebuah syarikat itu sendiri.

Gaman juga mengakibatkan rumahtangga warga Jepun berantakan lebih-lebih lagi bagi wanita. Odagiri menambah, “Masyarakat kami mengharapkan wanita bersikap rendah diri dan mendiamkan diri. Jadi, adakalanya wanita cuba untuk tidak menunjukkan sentimen negatif mereka dan mengetengahkan sikap gaman.”

Tetapi bila mereka hendak bercerai, ia difikirkan berulang kali terutama bagi surirumah. Ini kerana mereka sudah tidak mempunyai kebebasan kewangan kerana mengetepikan karier mereka demi membina sebuah keluarga. Situasi sebegini bukan saja mengakibatkan pasangan mengalami tekanan mental yang teruk tetapi juga mencetuskan suasana tidak harmoni dalam sesebuah keluarga.

Namun, gaman yang menjadi kebanggaan rakyat Jepun ini perlahan-lahan ditolak apatah lagi membabitkan soal jenayah. Menurut Komiya, peningkatan aduan kes gangguan seksual dan buli berkait rapat dengan kejatuhan keutamaan struktur sosial yang menekankan kumpulan berbanding individu.

Beliau berkata, “Orang Jepun menganggap gaman sebagai satu nilai kebangsaan tetapi itu hanyalah alasan untuk terus kekal dalam kumpulan.” Hari ini, mana-mana individu yang bersuara tentang sesebuah isu tidak perlu merasa takut dipinggirkan masyarakat kerana tahu mereka tidak bersendirian.

Anda tidak perlu pergi jauh. Pada Disember 2018, Maho Yamaguchi atau Mahohon dari kumpulan NGT48 mendedahkan dirinya pernah menjadi mangsa serangan dua orang lelaki yang menceroboh rumahnya sebelum melarikan diri. Kedua-dua suspek berjaya ditahan pihak berkuasa tetapi dilepaskan tanpa sebarang tindakan. Tetapi pada Januari lepas, Yamaguchi memohon maaf secara terbuka berikutan pendedahannya itu dikatakan menimbulkan masalah kepada pihak pengurusan.

Namun, sikap pengurusan NGT48 yang tidak melakukan apa-apa termasuk menyokong beliau dan memaksanya memohon maaf menimbulkan kemarahan orang ramai. Ramai warga Jepun yang berang meluahkan ketidakpuasan hati mereka di laman media sosial dengan menggunakan tanda pagar #KeadilanuntukMahohon dan beberapa artis berprofil tinggi turut menyatakan sokongan terhadap Yamaguchi.

Sejak tahun lepas, terima kasih kepada pergerakan #MeToo versi Jepun yang membawa kepada suara lantang golongan Hawa yang mahukan keadilan selepas bertahun-tahun dinafikan menerusi alasan gaman. Walaupun wujud tekanan daripada masyarakat untuk terus mengamalkan sikap ini untuk mengelak malu dan kehormatan mereka tercalar, itu tidak menghalang wanita-wanita ini daripada bersuara. Salah seorang daripada mereka ialah wartawan Shiori Ito yang mendedahkan dirinya pernah dirogol oleh wartawan televisyen terkenal dan kenalan Perdana Menteri Shinzo Abe, Noriyuki Yamaguchi.

Apabila kes itu dibawa ke pengetahuan pihak berkuasa, kes membabitkan Yamaguchi digugurkan dan wartawan tersebut menganggap ia hubungan seksual bersifat suka sama suka. Walaupun gagal membawa kepada sabitan jenayah, Ito berhasrat untuk menyaman wartawan tersebut berjumlah 11 juta yen (RM 422,689.12) dan berharap prosiding saman itu juga membuka ruang kepada pendedahan pelbagai elemen jenayah dalam kes berkenaan. Pengalaman Ito turut diceritakan dalam bukunya yang bertajuk Black Box yang diterbitkan pada Oktober 2017.

Selain
mendedahkan kelompangan sosial yang tercetus akibat penyalahgunaan gaman ini,
gaman juga dilihat semakin tidak relevan dalam sistem ekonomi Jepun hari ini.
Dahulu, lelaki perlu bekerja untuk waktu kerja yang panjang untuk mendapatkan
kenaikan pangkat sementara wanita pula diletakkan pada jawatan yang tidak
membawa kenaikan pangkat sebagai persediaan untuk mereka keluar dan membina
keluarga. Tetapi hari ini, sistem pekerjaan seumur hidup dilihat semakin tidak
relevan di mana generasi muda memilih pekerjaan sementara atau kontrak yang
menyaksikan gaman tidak menyumbang apa-apa.

Menurut
Slater, konsep gaman dilihat tidak boleh beradaptasi dengan sistem pekerjaan
kontrak ini. Ini kerana selalunya melalui gaman, pekerja akan berdiam diri atau
tidak melakukan perkara negatif yang boleh menjejaskan kedudukannya dalam
syarikat. Tetapi nilai yang seharusnya membawa kepada hubungan sosial yang
teratur dan berpanjangan ini dilihat tidak masuk akal dengan konsep hari ini
kerana pekerja sebegini boleh ditamatkan kontrak oleh pihak pengurusan mengikut
kesesuaian mereka sekaligus mematikan sebarang peluang membentuk hubungan
sosial. Dan bagi generasi muda, gaman dianggap satu nilai lapuk yang tidak
membuka sebarang ruang kepada perbezaan dan kreativiti, nilai-nilai tambah yang
boleh menaikkan lagi sesebuah syarikat dan ekonomi negara amnya.

Gaman
dalam soal sabar dan tabah menghadapi musibah yang tidak dijangka seperti
dipaparkan imej warga Jepun tertib beratur menunggu bantuan atau menunggu
giliran menggunakan pengangkutan awam seharusnya menjadi ikutan. Tetapi gaman
yang menjurus kepada jangkaan yang tidak realistik, tekanan mental yang teruk
dan lebih buruk sebagai alasan membenarkan ketidakadilan berleluasa, maka gaman
sebegini sebenarnya menjadi duri dalam daging kepada Jepun bukan saja dalam
soal ekonomi tetapi juga dari segi keharmonian sosial masyarakatnya.

RUJUKAN:

1.
Mishima, Azusa. (2019). Journalist Shiori Ito gets help with fight for damages
over alleged rape. The Asahi Shimbun. http://www.asahi.com/ajw/articles/AJ201904120054.html

2.
Tai, Crystal. (2019). Japanese pop idol’s apology for being assaulted at home
sparks outrage. The Star. https://www.thestar.com.my/news/regional/2019/01/12/ngt48-pop-idol-maho-yamaguchis-apology-for-home-assault-sparks-outrage-at-japanese-victimblaming/

3.
Littler, Julian. (2019). The art of perseverance: How gaman defined Japan. BBC.
http://www.bbc.com/capital/story/20190319-the-art-of-perseverance-how-gaman-defined-japan


Apabila Detektif Conan Mengalahkan Avengers

Baru-baru ni rakyat dari pelbagai negara termasuk Malaysia amat tergila-gilakan fenomena Avengers: End Game. Tapi di Jepun lain pula ceritanya. Detektif Conan, sebuah siri animasi yang tak asing lagi di sini, mendominasi carta filem ‘terlaris’ di negara Matahari Terbit itu.

Kenapa? Rakyat Jepun, bukan sahaja mereka tak terkesan atau fanatik akan filem Superhero buatan barat ini. Tapi sebab mereka memang sebati sudah dengan Anime and juga ‘homegrown’ hero-hero mereka. Sebut sahaja Dragonball, Naruto, Bleach, Doraemon One Punch Man dan ramai lagi.

Serta apa yang menariknya ialah. Mentaliti Galapagos (Kepulauan) Jepun yang tebal menyebabkan keunikan minat mereka yang tersendiri. Mereka, kalau boleh, nak buat lain dari yang lain supaya Jepun kekal ‘Japaness’ di mata dunia dan di mata mereka sendiri. Detektif Conan merupakan manifestasi kepada Japaness itu sendiri dengan perwatakan dan jalan ceritanya yang mudah difahami rakyat Jepun.

Ini bukan pertama kali filem DC mengalahkan Marvel dan filem-filem Barat yang lain. Sebelum ini, Detective Conan: Zero The Enforcer juga berjaya tewaskan Avengers: Infinity War dengan kutipan memberangsangkan. Faktor ‘Made in Japan’ juga adalah salah satu sebab filem anime seperti Doraemon, DC, Ghibli, dan lain lain boleh mendominasi carta. Aspek kualiti juga dititik beratkan dalam pembikinan agar ia setanding atau lebih hebat dari buatan Barat.

Pengajaran Untuk Malaysia:

Meski bidang animasi kita masih baru nak naik.
Kita harus contohi Jepun dalam semangat mereka dalam menyokong industri
tempatan. Selaras dengan pembentukan sub-budaya dan identiti Jepun itu sendiri.
Malaysia juga ada animasi bertaraf antarabangsa seperti Boboiboy, yang berjaya
menjadi salah satu animasi terlaris di Malaysia, Upin & Ipin: Keris Siamang
Tunggal juga mencatat sejarah apabila mengutip lebih 25 juta dengan belanjawan
yang memakan 20 juta. Kini ditayangkan ke pelbagai pawagam di Asia hingga ke
Amerika Syarikat. Upin & Ipin: Keris Siamang Tunggal juga berjaya
menewaskan animasi Barat ‘The Incredibles 2’, itu cukup membanggakan industri
tempatan.

Namun pesanan juga kepada pembikin filem aksi hidup, mahupun animasi, sentiasalah menekankan ‘Kualiti, Kreativiti, Kekemasan’ dalam menyampaikan jalan cerita yang menarik untuk para penonton. Fikir diluar skop sebagaimana para pembikin anime dan manga Jepun buat bagi karya mereka.

Tidak ada ‘Propaganda’ yang lebih manis dan lembut dari animasi, kerana ia mudah diterima dari semua lapisan masyarakat, majulah Animas! (Animasi Malaysia). Jayakan Budaya di mata dunia. Bahasa Melayu juga akan dipromosi melalui budaya pop kerana ia berpengaruh di kalangan generasi muda.

Filem Detective Conan: The Fist Blue of
Sapphire Stone akan menemui pawagam Malaysia pada 13 Jun nanti. Filem ini juga ditempatkan  di Singapura, pertama kali dalam siri DC
untuk kawasan di luar Jepun dan juga bagi di Asia Tenggara. Mariana Bay menjadi
tempat tumpuan bagi kes kali ini. Filem-filem Animas akan datang Malaysia juga
adalah Ejen Ali: The Movie dan Boboiboy: The Movie 2.

Jika Jepun dan Korea S. boleh. Kenapa kita
tidak? Semaikan semangat pengkarya tempatan agar terus maju kehadapan. Berimajinasilah
kalian, kerana ia alat terbaik untuk memberi sesuatu idea cun.

RUJUKAN:

Detective Conan: Fist of Blue Sapphire Anime Film Earns 422 Million Yen on Opening Day. https://www.animenewsnetwork.com/news/2019-04-13/detective-conan-fist-of-blue-sapphire-anime-film-earns-422-million-yen-on-opening-day/.145700.

AVENGERS: INFINITY WAR Has Been Beaten At The Japanese Box Office By DETECTIVE CONAN. https://www.comicbookmovie.com/avengers/avengers_infinity_war/avengers-infinity-war-has-been-beaten-at-the-japanese-box-office-by-detective-conan-a160248

Filem Upin Ipin catat kutipan RM25 juta selepas 3 minggu. http://www.kosmo.com.my/terkini/filem-upin-ipin-catat-kutipan-rm25-juta-selepas-3-minggu-1.880654


Tapak Berkaitan Hawariyun (Sahabat) Nabi Isa Ditemui?

Gereja Kristian berusia 1400 tahun yang ditemui berhampiran Laut Galilee di utara Israel berkemungkinan besar adalah ‘Gereja Hawari’, gereja legenda yang dibina di atas rumah Peter dan Andrew, iaitu dua orang pengikut awal Jesus, menurut para arkeologis.Penemuan ini dilakukan selepas sepasukan arkeologis dari Amerika Syarikat dan Israel meluangkan masa lebih empat tahun menjalankan kerja-kerja penggalian tapak berkenaan yang terletak tidak jauh dari pantai Laut Galilee, yang sebenarnya adalah sebuah tasik air tawar di sepanjang Sungai Jordan.Ahli geografi-sejarah yang bernama Steven Notley dari Kolej Nyack di New York berkata bahawa pasukan arkeologis tersebut percaya bahawa kerja-kerja yang mereka jalankan itu adalah melibatkan penggalian tapak memancing kuno masyarakat Yahudi di Bethsaida, yang kemudiannya menjadi Julias, sebuah kota Rom.Penemuan ini dianggap sebagai suatu yang kontroversi memandangkan para arkeologis telah menaikkan sebuah tapak lain yang didakwa sebagai kampung Bethsaida sejak penghujung tahun 1980an di et-Tell yang terletak sekitar satu batu ke arah pedalaman dari tapak baharu di tepi tasik Beit Habek, yang juga dikenali sebagai El Araj.

Tetapi, Notley berkata bahawa pasukannya itu kini yakin bahawa mereka telah menemukan kedudukan tepat bagi kota kuno Bethsaida – dan bahawa gereja era-Byzantine yang ada di sana merupakan gereja yang dirincikan oleh seorang jemaah Kristian kurun ke-8M sebagai binaan yang didirikan di atas rumah Hawariyun Nabi Isa, iaitu dua beradik yang bernama Peter dan Andrew.“Kami berupaya membuat dakwaan sebegitu hanya setelah tiga atau empat tahun penyelidikan,” Notley memaklumkan kepada Live Science. “Kami mempunyai banyak bukti untuk menyokong dakwaan bahawa tapak ini adalah Bethsaida.”GEREJA HAWARIBethsaida pernah disebutkan beberapa kali di dalam Perjanjian Baru: Jesus dikatakan pernah menyembuhkan seorang lelaki buta di sana, dan di kawasan berhampiran pula baginda pernah memberi makan lima buku roti dan dua ekor ikan kepada 5000 orang. Baginda juga dikatakan pernah berjalan di atas permukaan Laut Galilee.

Kampung nelayan kecil tersebut dicatatkan pernah menjadi tempat kediaman kepada sekurang-kurangnya tiga orang pengikut awal Jesus – iaitu Peter, Andrew dan Philip. Selepas Jesus disalib, Peter dikatakan menjadi ketua atau pope pertama bagi gereja di zaman awal Kristian.Tradisi Gereja Hawari ini boleh dijejak sehingga tahun 725 Masehi, iaitu masa di mana seorang paderi Bavaria yang bernama Willibald melawat Bethsaida dan menulis catatan berkenaannya, menurut Notley.Pasukan arkeologi ini telah pun mengetahui buat kesekian lamanya bahawa sebuah gereja bakal ditemukan di tapak berkenaan berikutan penemuan batu marmar dan kepingan hancur dinding mozek. “Kami pernah mempunyai bukti tentangnya, dan hanya menunggu masa sehingga kami benar-benar menemukannya,” kata Notley.Lantai mozek dan pelbagai barangan arkeologi lain dari gereja tersebut akhirnya ditemui semasa kerja-kerja eksakvasi terkini yang dijalankan pada musim panas lalu.

Pasukan arkeologis tersebut kini cuba menaikkan tinggalan-tinggalan dari seluruh gereja itu sebelum mengambil keputusan sama ada untuk menggali lebih dalam ataupun tidak, jauh ke dalam sehingga mencapai binaan keagamaan yang lebih awal ataupun bahkan rumah tradisional si hawari itu sendiri.“Sebahagian dari kami memikirkan bahawa kalau gereja ini dibina di atas sebuah sinagog Yahudi – iaitu tempat suci yang telah dipelihara buat sekian lama – maka kejadian lapisan-lapisan sebegini boleh mungkin berlaku,” kata Notley.TAPAK-TAPAK YANG DIPERDEBATKANAhli-ahli arkeologi dari Kolej Nyack dan Kolej Kinneret di Laut Galilee telah pun menjalankan kerja-kerja penggalian di tapak Bet Habek sejak tahun 2016. Setahun kemudian (2017), mereka mengumumkan bahawa mereka berjaya menemui sisa runtuhan sebuah kota Rom di tapak berkenaan, berusia di antara abad pertama Sebelum Masehi dan abad ke-3M sebagaimana yang dilaporkan oleh The Jerusalem Post.Notley berkata bahawa kampung nelayan kecil Yahudi di Bethsaida telah mengalami pembesaran lalu menjadi sebuah kota Rom yang dikenali sebagai Julias, seperti mana yang dinyatakan oleh sejarahwan Yahudi yang bernama Josephus pada abad pertama.Kota Rom tersebut kemudiannya hilang daripada catatan-catatan kontemporari selama sekitar 200 tahun selepas abad ke-3M – mungkin akibat dibanjiri Sungai Jordan yang terletak berhampiran, ujar Notley.

Tetapi, kerja-kerja penggalian ini menunjukkan bahawa tapak berkenaan sekali lagi dihuni pada zaman Byzantine, dari abad ke-6. Tapak itu kelak menjadi petempatan Kristian – termasuklah di dalamnya itu Gereja Hawari – iaitu tapak yangd isebutkan oleh Willilbald pada abad ke-8.Penempatan Byzantine itu kemudiannya ditinggalkan pada zaman Islam dan setelah itu sebahagian kawasannya diduduki oleh tentera-tentera Salib pada abad ke-12 dan 13 Masehi.Menurut Notley, tapak alternative yang dikaji di Bethsaida, berhampiran et-Tell itu terletak begitu jauh dari tasik sekaligus tidak memungkinkannya sebagai sebuah kampung nelayan dan ia diyakini telah mengalami masa-masa keruduman semasa Josephus menulis bahawa Bethsaida dibina untuk kelak menjadi kota Julius.“Saya rasa tapak ini merupakan sebuah tapak yang cantik, lebih-lebih lagi tinggalan-tinggalan Zaman Logam yang ada di sana… Saya cuma tidak rasa yang tapak ini sesuai dengan perkara-perkara yang kami jangka untuk ditemukan,” kata Notley.SUMBER: Tom Metcalfe. (1 Ogos 2019). Early Christian ‘Church of the Apostles’ Possibly Unearthed Near Sea of Galilee. Live Science.https://www.livescience.com/66074-church-of-apostles-found-sea-of-galilee.html


Filipina: Sebuah Kerajaan Islam Yang Menjadi “Vatikan Asia”

Tular sekarang mengenai isu penyebaran agama Kristian. Ada satu kisah mengenai sebuah Kerajaan Islam yang dimurtadkan secara besar-besaran. Dulu, Filipina bukanlah sebuah negara seperti hari ini sebaliknya hanya gugusan tujuh ribu buah pulau. Orang-orang Nusantara datang membina tamadun dan kerajaan Hindu-Buddha yang diketuai oleh Lakan, Datu atau Rajah di sana. Antara kerajaan yang terawal adalah kerajaan Tondo.

Pada tahun 1380, Islam mula tersebar di kepulauan Sulu, Filipina oleh pendakwah Arab dari Melaka bernama Syeih Karim al-Makhdum dan Syarif al-Hashim Sayyid Abu Bakar. Mereka mengislamkan raja Sulu lalu tertubuhlah Kesultanan Sulu. Kemasukan Islam ini tanpa pertumpahan darah sebaliknya adalah kerana rakyat di sana terpesona dengan adab dan akhlak orang islam.

Semasa pemerintahan Sultan Bolkiah pada tahun 1485, Kesultanan Brunei mengembangkan pengaruh mereka bagi membentuk empayar. Empayar Brunei berpengaruh hingga ke utara kepulauan Filipina dengan mengalahkan kerajaan Tondo. Oleh itu, Empayar Brunei mengasaskan Kesultanan Amanillah di utara Filipina itu dengan melantik seorang Raja di sana bagi menjadi kerajaan naungan Empayar Brunei. Kesultanan “Amanillah” bermaksud “Lindungan Allah” dalam bahasa Arab.

Pada akhir abad ke-15 pula, Syarif Muhammad memperkenalkan Islam di pulau Mindanao lalu menubuhkan Kesultanan Maguindanao. 98% warga Filipina ketika itu adalah orang Islam Ahlus Sunnah Wal Jamaah dan selebihnya beragama Hindu-Buddha serta Animisma. Filipina menjadi tempat perdagangan dan persinggahan ulama Islam.

Ketika perluasan kuasa oleh kerajaan-kerajaan Islam ini, berlaku perang antara pulau yang telah Islam dengan pulau yang belum Islam (Hindu-Buddha atau Animisme). Contohnya, perang antara Datu Lapu-Lapu iaitu seorang pahlawan Islam dari Maktan melawan Rajah Humabon di Cebu serta perang antara Kerajaan Tondo dengan Kesultanan Amanillah yang dibantu Empayar Brunei.

Peperangan seumpama ini memudahkan kemasukan kuasa penjajahan. Pada tahun 1521, Ferdinand Magellan seorang penjelajah Portugis yang bekerja untuk Raja Sepanyol tiba di Filipina. Dengan pengaruh Magellan yang kuat beragama Kristian Katolik, Raja Humabon bersama pengikutnya bersetuju untuk dibaptis. Mereka jadi kumpulan yang pertama dikristiankan di Filipina lalu digelar oleh Magellan sebagai ‘Warga Tuhan Sepanyol’. Persetujuan Raja Humabon adalah disebabkan janji Magellan untuk membantunya memerangi Datu Lapu Lapu.

Ketika perang, Ferdinand Magellan dibunuh oleh Datu Lapu-Lapu lalu saki baki tentera itu lari ke Sepanyol bagi menyiapkan angkatan perang baru. Orang Sepanyol mula memanggil semua gugusan pulau itu sebagai Filipina bersempena nama Raja Sepanyol Phillip II. Usaha Sepanyol dalam misi Gold, Glory and Gospel diteruskan dengan beberapa lagi misi dihantar ke Filipina. Pada tahun 1565, Miguel Lopez de Legazpi tiba di Cebu. Cebu yang telah dikristiankan menyambut baik kehadiran Legazpi lalu dijadikan pusat pemerintahan penjajah Sepanyol.

Legazpi ingin meruntuhkan Kesultanan Amanillah. Pemerintah Kesultanan Amanillah iaitu Raja Sulaiman tewas pada tahun 1574. Kekalahan ini menyebabkan pengaruh Empayar Brunei menguncup. Kesultanan Sulu pula mula mengembang hingga ke Sabah dan sebahagian Indonesia sebagai respon kejatuhan Empayar Brunei. Pada tahun 1658, Sultan Brunei menyerahkan Sabah kepada Sultan Sulu atas jasa kerajaan tersebut membendung perang saudara yang meletus di Brunei pada ketika itu.

Ketika lemahnya Kesultanan Islam, Sepanyol memurtadkan hampir seluruh warga Filipina secara paksa. Kesultanan Amanillah yang strategik itu ditukar nama menjadi Manla dan dijadikan pusat pemerintahan “Spanish East Indies”. Segelintir warga tempatan melarikan diri ke selatan Filipina iaitu wilayah Mindanao untuk selamatkan akidah mereka. Ini benteng terakhir orang Muslim dalam memerangi Sepanyol. Orang Sepanyol menggelar mereka sebagai bangsa Moro bersempena nama Moors iaitu kaum Islam di Andalusia dulu. Kini Bangsa Moro berada di sekitar Mindanao, Sulu dan Palawan. Bangsa Moro berusaha untuk memisahkan wilayah mereka dari pemerintahan kristian Filipina.

Ketika Sepanyol sedang ghairah melebarkan kuasa mereka di Filipina, British melalui SBUB ingin menguasai Sabah dari Sulu. Pada 1878, suatu perjanjian telah ditandatangani antara Sultan Sulu dan dua agen British, Alfred Dent dan Baron von Overback bagi menyerahkan kedaulatan Sabah kepada British. British menubuhkan pentadbiran SBUB (Syarikat Borneo Utara British)

Sepanyol pula ingin melebarkan penguasaan mereka hingga ke wilayah Mindanao di selatan Filipina. Namun Sepanyol tidak pernah berjaya menjajah wilayah Mindanao. Oleh itu, Sepanyol menggunakan jalan selamat untuk tidak menggunakan tentera barat sendiri di barisan hadapan sebaliknya menghantar warga Filipina sendiri yang telah dikristiankan untuk memerangi saudara mereka di Mindanao yang belum dikristiankan. Saudara sebangsa warga Mindanao yang dimurtadkan di sebelah utara itu ramai berkahwin campur dengan orang Sepanyol dan hidup ala barat kristian.

Rakyat Filipina sama ada yang Kristian mahupun Islam mahukan kemerdekaan dari Sepanyol. Lalu berlakulah Revolusi Filipina yang dilancarkan pada tahun 1896 untuk melawan Sepanyol lalu mencapai kemerdekaan pertama. Namun, kemerdekaan ini tidak lama apabila Sepanyol terpaksa menyerahkan tanah jajahannya kepada Amerika Syarikat pada tahun 1898. Maka, Filipina dijajah oleh Amerika pula.

Pada 1907, ditubuhkan Dewan Undangan Filipina menerusi pilihanraya. Amerika menjanjikan kemerdekaan bagi Filipina. Namun, rakyat Mindanao cuba untuk mendapatkan kemerdekaan bagi wilayah mereka sendiri kerana mereka tidak pernah dijajah oleh Sepanyol. Hal ini tidak diendahkan oleh Amerika kerana ketika Amerika mengambil alih Filipina dari Sepanyol, Sepanyol mendakwa keseluruhan kepulauan Filipina termasuk wilayah Mindanao di selatan Filipina adalah milik Sepanyol yang diserahkan kepada Amerika.

Ternyata Amerika mendapat kekuasaan ke atas wilayah Mindanao dengan muslihat. Hakikatnya, Mindanao tidak pernah dijajah oleh Sepanyol. Amerika sebenarnya hanya menguasai selatan Filipina itu atas kerta sahaja. Sebab itulah sampai ke hari ini Bangsa Moro di Mindanao menuntut autonomi. Walaubagaimanapun, Amerika telah menghapuskan kedaulatan politik kesultanan Sulu melalui Perjanjian Carpenter ditandatangani pada tahun 1915.

Komanwel Filipina ditubuhkan pada 1935 sebagai langkah menuju kemerdekaan penuh. Namun pada 1942, Jepun menduduki Filipina sewaktu Perang Dunia Kedua. Sabah juga dijadikan sebahagian dari Empayar Jepun sehinggalah Jepun diusir oleh Amerika pada 1945 setelah Jepun menyerah kalah dalam Perang Dunia Ke-2. Filipina dikembalikan kepada Amerika dan Sabah dijadikan koloni mahkota British. Hanya pada tahun 1946, Filipina mendapat kemerdekaan penuh dari Amerika.

Namun, Bangsa Moro tidak mahu merdeka dibawah pemerintahan kerajaan Filipina. Mereka mahu berkerajaan sendiri. Kerajaan Filipina menyerang bangsa Moro. Pada tahun 1969, seorang pensyarah bernama Nur Misuari yang dibiayai oleh Muammar Ghadaffi pemerintah kerajaan Libya, menubuhkan Moro National Liberation Front (MNLF) bagi membalas reaksi kerajaan Filipina. MNLF ini diiktiraf oleh OIC. Dua tahun kemudian, kerajaan Filipina bersetuju untuk genjatan senjata dengan Bangsa Moro. Namun kemudiannya kerajaan Filipina memungkiri janji dan membunuh ribuan Bangsa Moro.

Pada tahun 1976, kerajaan Filipina bersetuju untuk memberi kuasa autonomi secara sah kepada bangsa Moro dengan nama Autonomous Region in Muslim Mindanao (ARMM). Hal ini menyebabkan bangsa Moro tidak berpuas hati dengan kepimpinan MNLF yang dilihat seolah-olah tunduk dengan kerajaan Filipina. Atas sebab tak berpuas hati, pada tahun 1978, keluar serpihan MNLF membentuk MILF iaitu Moro Islamic Liberation Front bagi mendirikan Kerajaan Islam Bangsa Moro.

Pada tahun 1991, Ustaz Abdurajak Janjalani yang berjumpa dengan Osama bin Laden ketika belajar di Timur Tengah bertindak membentuk kumpulan militan Abu Sayyaf lalu merekrut ahli-ahli MNLF. Abu Sayyaf adalah sayap Al-Qaeda di Selatan Filipina yang radikal dan keras. Mereka sering membuat pembunuhan masal dan menyerang orang awam. Oleh itu, Abu Sayyaf diumum sebagai kelompok teroris.

Apabila masa berlalu, kerajaan Filipina menawarkan perjanjian damai. MILF yang lebih popular dari MNLF ketika itu turut bersetuju dengan perjanjian damai. Namun, Nur Misuari selaku pemimpin MNLF pula mengambil kesempatan ingin menonjol diri sebagai hero bagi mengembalikan popularitinya. Dia membuat satu pemberontakan besar-besaran namun gagal lalu melarikan diri ke Malaysia. Pihak berkuasa Malaysia menangkap dan mengembalikannya ke Filipina semula.

Oleh itu, Nur Misuari berdendam dengan Malaysia lalu mengetuai angkatan tentera MNLF menyerang Malaysia. Seorang lelaki yang dikenali sebagai Sultan Jamalul Kiram III dan mengaku sebagai pewaris Kesultanan Sulu ingin menuntut wilayah Sabah lalu berlakulah pencerobohan Lahad Datu antara kerajaan Malaysia dengan Sultan Jamalul Kiram III yang dibantu MNLF. Sama ada memang Jamalul Kiram III ini betul pewaris kesultanan Sulu atau tidak, dia tetap tidak memiliki hak terhadap kedaulatan Sabah kerana Kesultanan Sulu sudah tiada kuasa dan tidak berdaulat lagi. Bahkan, jika Jamalul Kiram III memang raja, maka dia adalah raja paling miskin di dunia.

Pergolakan di Selatan Filipina masih berlaku hingga kini. MILF bersetuju dengan perjanjian damai, MNLF masih sangsi dengan perjanjian damai, Abu Sayyaf memang tak nak berdamai sebaliknya terus melakukan keganasan. Kerajaan Filipina juga sedang berusaha menuntut Sabah. Sultan Sulu juga hendakkan Sabah. Begitulah kompleksnya isu Bangsa Moro ini.


Permainan Video Sebagai Satu Bentuk Perkhidmatan

Pasti ramai di kalangan pembaca pernah bermainan permainan video di telefon pintar masing-masing. Permainan-permainan video seperti Mobile Legends, Clash of Clans, Candy Crush, Angry Birds dan banyak lagi cukup diminati oleh ramai orang di seluruh dunia. Mutakhir, dua permainan video Battle Royale popular (PlayerUnknown’s Battleground dan juga Fortnite) telah dilancarkan pada platform Android dan iOS.

Apa yang menariknya, kedua-dua permainan video ini menerima reaksi yang sangat menakjubkan dari seluruh dunia apabila ianya dimuat turun berjuta-juta pengguna dalam hanya beberapa hari sahaja selepas dilancarkan. Fortnite pula berjaya mengaut keuntungan sebanyak $ 5 juta dalam hanya 10 hari sahaja selepas dilancarkan. Permainan video di telefon pintar dilihat menjadi pilihan lebih ramai orang dan lebih senang diterima oleh mainstream culture membuatkan permainan video di PC dan juga konsol tampak eksklusif untuk hardcore gamers semata-mata.

Ini kerana permainan video di telefon pintar pada hakikatnya lebih mesra pengguna kerana ianya dilancarkan di platform mudah alih dan senang dibawa ke mana-mana. Atas faktor inilah permainan video di telefon pintar mendapat sambutan yang lebih meluas berbanding permainan video di PC mahupun konsol. Selain dari faktor tersebut, kebanyakan permainan video di telefon pintar boleh didapati secara percuma. Kebanyakan keuntungan dari permainan video seperti ini diperolehi melalui sistem mikrotransaksi. Model keuntungan begini dinamakan sebagai “games as a service (GaaS)”, satu model keuntungan yang mula banyak digunapakai oleh gergasi-gergasi pembangun permainan video sekarang.

Definisi

GaaS merupakan satu konsep yang meletakkan permainan video yang dilancarkan itu sebagai satu bentuk perkhidmatan. Secara tradisionalnya, kebanyakan permainan video dilancarkan setelah pembangunan dan penerbitannya selesai. Kemudian, pengguna perlu membayar harga penuh untuk permainan video tersebut, lalu menikmati permainan video itu dengan harga yang mereka bayar.

Pembangun permainan video menerima imbuhan dari jualan tersebut, dan berdasarkan jumlah jualan, sesetengah permainan video boleh memberi kerugian ataupun keuntungan kepada pembangun. Berdasarkan keuntungan tersebut, pembangun akan meneruskan penghasilan permainan video yang seterusnya bagi melansungkan keuntungan syarikat. Secara keseluruhannya, konsep ini menyebabkan ramai pembangun permainan video menghasilkan pelbagai koleksi permainan video bagi memastikan sumber pendapatan yang berterusan.

Berbeza pula dengan konsep GaaS, konsep ini membolehkan pembangun permainan video memberi fokus pada satu atau dua permainan video sahaja. Pembangun hanya perlu memastikan yang pengguna terus menerus setia bermain permainan video mereka dengan menawarkan pembaharuan dalam kandungan, penambahbaikan dan juga mewujudkan ganjaran-ganjaran buat pengguna yang setia.

Kebanyakan sumber keuntungan melalui model ini boleh didapati melalui mikrotransaksi, DLC, season pass, pembayaran secara langganan dan banyak lagi. Secara teorinya, konsep ini membolehkan pembangun hanya perlu mengeluarkan kos operasi yang minimum disamping membolehkan mereka menerima keuntungan yang maksima. Model tradisional yang digunakan oleh pembangun permainan video sekarang terlalu banyak masalah dan mengundang risiko kerugian yang tinggi kepada pembangun. Disebabkan itulah model GaaS dilihat sebagai satu lubuk emas buat para pembangun permainan video.

Kronologi

Menelusuri sejarah industri permainan video, sukar untuk kita kenalpasti sejak bilakah model ini mula wujud. Pada asalnya, permainan video di lahirkan di arked. Model yang digunapakai di arked adalah model servis, di mana pemain perlu memasukkan token untuk meneruskan permainan. Tiada sebarang produk fizikal yang dijual di arked, hanyalah perkhidmatan melalui permainan video yang ditawarkan di berbagai kabinet yang terdapat di arked.

Apabila permainan video sudah mula boleh dibawa ke rumah, melalui konsol ataupun PC, permainan video dijual sebagai sebuah produk (dalam bentuk kartrij, CD-Rom dan sebagainya) dan bukan lagi sebagai sebuah perkhidmatan. Namun begitu, apabila permainan video turut disertakan dengan plot dan jalan penceritaan, pemain dan para gamers merasa tertarik dengan jalan cerita yang terdapat dalam permainan video lantas mewujudkan sekuel, trilogi dan juga francais. Tetapi penghasilan sesebuah sekuel ataupun francais akan mengambil masa yang lama dan menelan belanja yang besar.

Disebabkan itulah pembangun permainan video mengambil langkah tengah dengan mewujudkan expansion pack. Expansion pack adalah kandungan tambahan untuk sesebuah permainan video yang dikeluarkan dalam jangka masa terdekat selepas permainan video itu dilancarkan. Disamping menambah kandungan baru, kebanyakan expansion pack juga menambah jalan penceritaan dan plot yang baru untuk para gamers nikmati. Antara expansion pack yang terawal adalah Warcraft II:Beyond the Dark Portal dan juga GTA: London 1969. Tetapi, expansion pack masih tidak boleh dipanggil sebagai sebuah perkhidmatan, kerana ia masih merupakan sebuah produk yang boleh dikira dan dinilai.

Kewujudan GaaS mula kelihatan apabila wujudnya MMORPG (massively multiplayer online Role-Playing Games). Bermula dengan Neverwinter Nights, Ultima Online dan yang paling tidak boleh dilupakan, World of Warcraft, bercambahnya MMORPG ini menjadi sebagai pencetus kepada model GaaS, kerana menawarkan model langganan bulanan dan ada juga yang menawarkan mikrotransaksi dan juga mekanisme free-to-play bagi para gamers.WoW merupakan satu contoh terbaik apabila model langganannya membolehkan pembangun seperti Blizzard menerima sumber pendapatan berterusan.

Ini memberi ilham kepada pembangun permainan video yang lain untuk mengikut jejak langkah Blizzard dalam meletakkan permainan video sebagai satu bentuk perkhidmatan.
Model GaaS mula nampak perlaksanaan secara meluas apabila platform pengedaran atas talian mula wujud. Di PC, apabila platform Steam dilancarkan pada tahun 2003, ia menggalakkan pembangun permainan video untuk mengedarkan permainan video mereka secara digital melalui platform itu.

Ini membolehkan GaaS dipraktikkan secara lebih meluas melalui sistem Season Pass dan juga DLC (Downloadable Content). Season Pass membolehkan pengguna membayar satu harga permulaan untuk menikmati kandungan tambahan yang akan dilancarkan secara berperingkat. Ini merupakan satu bentuk perkhidmatan yang jelas dan lebih kurang sama perlaksanaannya dengan kaedah langganan.

Di konsol pula, platform-platform seperti Xbox Live dan Playstation Network juga menawarkan model langganan bulanan kepada para pengguna. Xbox Live membolehkan pengguna menerima akses istimewa daripada Xbox termasuklah langganan Netflix dan perkhidmatan-perkhidmatan yang lain. Playstation Network juga disamping memberi akses kepada pengguna untuk menggunakan pelayan (server) atas talian untuk bermain secara multiplayer, Playsation Plus juga memberi pengguna kelebihan seperti diskaun, permainan video percuma dan juga akses awal bagi permainan video yang belum dilancarkan.

Namun begitu, GaaS mula meledak perlaksanaannya apabila mobile gaming mula wujud di telefon pintar. Oleh kerana kebanyakaan app yang terdapat di platform iOS dan Android merupakan app yang boleh dimuat turun secara percuma, pembangun permainan video kebanyakannya menggunakan model free-to-play pada permainan video yang mereka lancarkan di telefon pintar. Model free-to-play memberi keuntungan kepada pembangun melalui pengiklanan dan juga mikrotransaksi yang terdapat di dalam permainan video. Wujud juga in-game currency yang boleh ditukar dengan duit sebenar dan ia direka untuk memberi pengalaman yang lebih berbeza bagi mereka yang mempunyai kocek yang lebih besar.

Jika diperhatikan secara keseluruhan, model GaaS biasanya sinonim dengan permainan video multiplayer. Ini kerana kebanyakan permainan video multiplayer kekurangan kandungan single player dan lebih mementingkan interaksi antara pemain sebagai teras utama. Jika tiada kandungan tambahan dan kandungan interaktif yang mencukupi, pemain akan cepat merasa bosan kerana mengalami perkara yang sama berulang kali. Oleh kerana itulah, model GaaS ini digunakan secara meluas, bermula dengan Call of Duty yang menawarkan loot box, Counter Strike yang menawarkan pilihan kosmetik berbayar sehinggalah ke Destiny yang menawarkan kandungan tambahan berepisod yang perlu dibayar melalui Season Pass. Langkah-langkah ini jelas menunjukkan minat pembangun permainan video yang semakin mendekati model GaaS dan meninggalkan model tradisional.

Impak

Perhatikan graf di atas. Graf di atas menunjukkan jumlah keuntungan (secara anggaran) yang diperolehi oleh syarikat-syarikat melalui penjualan permainan video dari seluruh dunia. Beberapa nama yang dikenali oleh hardcore gamers terpampang megah di situ. Antaranya, Sony, Microsoft, EA, Activision Blizzard dan juga Nintendo. Eh, tapi, apa yang Apple dan Google buat di situ? Sejak bila Apple dan Google menjual permainan video? Sebenarnya, tuan-tuan, graf ini menunjukkan jumlah keuntungan yang diterima oleh syarikat-syarikat dari seluruh dunia melalui transaksi ataupun penjualan permainan video sama ada secara lansung ataupun tidak. Google dan Apple memiliki platform pengedaran permainan video yang terbesar di dunia (App Store dan Play Store), maka dengan itulah nama mereka dengan senangnya boleh terpampang di carta itu.

Eh, tapi syarikat apa yang mengungguli carta tu? Tencent? Tak pernah dengar pun. Tencent pula merupakan sebuah gergasi permainan video yang baharu dari China. Pada dasarnya Tencent tidak memiliki sebarang IP (Intellectual Property) dan juga tidak menghasilkan sebarang permainan video yang dikenali. Namun begitu, Tencent menguasai banyak anak-anak syarikat pembangun permainan video yang berkemampuan tinggi dan mempunyai IP yang terkenal di seluruh dunia. Antaranya Supercell Games (yang terkenal dengan Clash of Clans), Riot Games (yang dikenali melalui League of Legends) dan juga Epic Games (yang popular melalui Fortnite yang kini tengah meledak popularitinya di seluruh dunia termasuklah di platform telefon pintar).

Data ini menunjukkan yang permainan video dalam telefon pintar menyumbang banyak keuntungan kepada syarikat-syarikat pembangun permainan video. Bagi memberi gambaran yang lebih tepat kepada pembaca, perhatikan keuntungan yang diperolehi oleh Activision Blizzard. Pada tahun 2017, Activision Blizzard menerima keuntungan sebanyak $ 6.5 billion. Terkejutkah anda, jika saya beritahu, yang $1 billion daripada keseluruhan keuntungan Activision Blizzard datang melalui Candy Crush? Ini menunjukkan yang model GaaS merupakan satu model yang benar-benar menguntungkan dan satu lubuk emas kepada syarikat-syarikat pembangun permainan video.

Disebabkan itulah ramai syarikat-syarikat gergasi permainan video mula hendak menggunapakai model ini di dalam permainan video yang mereka lancarkan sehingga menimbulkan berbagai kontroversi. EA dengan kontroversi Loot Box dalam Star Wars Battlefront II, Warner Brothers Games dengan kontroversi mikrotransaksi dalam permainan video single player (Middle Earth: Shadow of War), dan juga Konami dengan kontroversi mikrotransaksi yang tidak masuk akal, kesemua kontroversi ini datang dari pembangun permainan video yang hanya ingin merebut lubuk emas yang disediakan melalui GaaS.

GaaS merupakan satu model yang terbukti berkesan dalam mengembangkan industri permainan video dan menyebabkan model tradisional semakin dilupakan. Namun begitu, ia sering dikritik sebagai satu model yang merugikan pengguna dan hanya menguntungkan pembangun permainan video semata-mata. Melihatkan model GaaS yang mula mendapat tempat dikalangan pembangun permainan video menimbulkan kerisauan yang besar kepada para gamers kerana takut dieksploitasi dan dipergunakan oleh gergasi kapitalis.

Tapi, cuba anda perhatikan kembali graf di atas. Tempat kedua dimiliki oleh Sony. Sony telah mengeluarkan kenyataan ingin memberi fokus dan tumpuan sepenuhnya pada permainan video single player dan tidak akan mengejar model GaaS seperti syarikat-syarikat yang lain. Dan ini terbukti melalui pelancaran permainan-permainan video single player bermutu tinggi di platform Playstation, antaranya Horizon Zero Dawn, Uncharted 4 dan God of War (2018). Ini membuktikan yang model tradisional masih lagi boleh memberi pulangan yang lumayan kepada para pembangun permainan video.

Tahun-tahun mendatang bakal menyaksikan pertembungan di antara model tradisional dan juga GaaS. Penggunalah yang akan menilai dan menjatuhkan hukum bagi menentukan model manakah yang akan bertahan. Apa yang pasti, kita bakal menyaksikan permulaan bagi satu era baharu dalam industri permainan video.

Rujukan:


Siapakah Pengasas Universiti Tertua Di Dunia?

Pernahkah kita mendengar nama Universiti Al Qarawiyyin? Ya, sebuah universiti yang terletak di Fez, Maghribi (Morocco). Tahukah kita universiti ini memasuki Guinness World of Record sebagai universiti pertama dan tertua di dunia. Bukan Oxford, bukan Harvard.

Dan yang paling kita kagumi universiti ini diasaskan oleh seorang wanita Muslim. Bermakna Islam adalah yang pertama menguasai sistem pendidikan di dunia sebelum Eropah mengambil alih dan mencedok ilmu kita dengan menjadikan merekalah seolah pelopornya. Tapi bukan itu yang mahu dibesarkan. Mungkin dalam artikel yang lain kita akan ceritakan. Jadi siapakah wanita Muslim ini?

LATAR BELAKANG

Nama wanita ini adalah Fatimah binti Muhammad al-Fihriya al-Qurashiya atau lebih dikenali sebagai Fatimah al-Fihri. Beliau dilahirkan sekitar 800 M, di mana pada tahun keramat ini juga seorang ilmuwan Islam iaitu Al Khawarizmi telah menemui kaedah saintifik iaitu Algebra yang kita guna pakai dalam matapelajaran Matematik.

Beliau dilahirkan di Qairawan, yang sekarang digelar Tunisia. Beliau berketurunan Arab Quraisy. Keluarga beliau adalah di antara migrasi besar besaran dari Fez ke Qairawan. Keluarganya bukanlah orang yang senang tapi ayahnya, Mohammed al-Fihriya, telah menjadi seorang usahawan yang berjaya

Dengan didikan yang
sempurna oleh ayah dan ibunya, Fatimah dan adiknya, Maryam, telah mejadi
seorang yang terpelajar dan mereka mempelajari Usul Fiqh dan Hadis. Mereka
berniat untuk menubuhkan madrasah, tetapi dimulakan dengan sebuah masjid;
Fatimah telah mengasaskan Al-Qarawiyyin dan Maryam mengasaskan Al-Andalus.
Untuk pengetahuan, masjid Al-Andalus telah dikategorikan diantara masjid tertua
di dunia di Fez, bukan di Andalusia walaupun namanya Al-Andalus.

Boleh dikatakan kehidupan Fatimah al-Fihri ini tidak diketahui secara mendalam kerana perpustakaan al Qarawiyyin, perpustakaan kedua tertua di dunia, pernah dalam kebakaran yang menghabiskan segala yang berkaitan pada 1323 M.

Fatimah dikatakan pernah berkahwin dan ayah beliau meninggal tidak lama selepas perkahwinannya. Ayah beliau telah meninggalkan sejumlah harta buat Fatimah dan adiknya kerana mereka sajalah anak yang ayahnya ada. Dengan sejumlah harta ini beliau memulakan langkah lebih besar untuk membina universiti yang asalnya dari madrasah di sebuah masjid.

LANGKAH KE ARAH UNIVERSITI

Setelah ayah beliau
meninggal, Fatimah telah menggunakan harta peninggalan ayahnya untuk membeli
sebuah masjid yang dibina pada 845 M di bawah penguasaan Sultan Yahya Ibn
Muhammad, sultan kelima dalam Kerajaan Idrisiyah merangkap Sultan Morocco.
Beliau membuat pembinaan semula dengan membesarkan dua kali ganda dari yang
asal.

Pembinaan masjid
tersebut diselia sendiri oleh Fatimah. Walaupun bangunan masjid tersebut
kelihatan mewah, tetapi Fatimah berniat untuk menjadikan secara sederhana.
Kerana dia tak mahu orang datang kerana bangunan yang cantik, tetapi datang
untuk belajar semata mata kerana Allah. Seorang sejarawan Tunisia, Hassan Hosni
AbdelWahab menceritakan dalam sebuah bukunya bertajuk, Famous Tunisian Women:

“Dia
bersungguh untuk menggunakan tanah yang dibelinya. Dia menggali dalam ke dalam
tanah, mencari pasir kuning yang banyak, plaster dan batu untuk digunakan,
untuk mengelakkan juga persepsi orang ramai (kerana menggunakan terlalu banyak
sumber)”

Pembinaan masjid
tersebut mengambil masa selama 18 tahun. Menurut sejarawan Morocco, AbdelHadi
Tazi, Fatimah telah berpuasa sepanjang pembinaan masjid tersebut sehingga
selesai. Apabila telah selesai, beliau masuk ke dalam masjid dan melakukan
sujud syukur tanda terima kasih kepada Allah kerana memberi permudahkan
pembinaan masjid tersebut. Beliau menamakan masjid tersebut bersempena imigran
dari tempat asalnya iaitu Al Qarawiyyin.

Selepas pembinaan masjid
tersebut selesai, Fatimah telah menubuhkan Universiti Al Qarawiyyin. Ia
merupakan institusi pendidikan tertua di dunia, dengan menjadikan ia universiti
pertama yang menyediakan pelajaran kelas ijazah sarjana muda. Antara kursus
yang disediakan adalah Pengajian Islam, Matematik, dan Perubatan.

Masjid Al-Qarawiyyin,
antara masjid yang terbesar di Afrika Utara, menempatkan universiti yang
menjadi pusat pendidikan yang maju ketika zaman pertengahan di Mediteranean.
Universiti Al-Qarawiyyin telah melahirkan ramai pemikir Islam Abul Abbas,
Muhammad al-Fasi, dan Leo Africanus, seorang penulis dan pengembara. Nama-nama
lain yang pernah belajar di universiti ini iaitu Ibn Arabi, sejarawan Islam Ibn
Khaldun, dan ahli astronomi al-Bitruji (Alpetragius).

Ketika kurun ke 14,
Perpustakaan al-Qarawiyyin yang kekal sebagai di antara perpustakaan yang
tertua di dunia telah menyimpan beberapa manuskrip Islam yang berharga. Ini
termasuklah siri siri dari kitab al-Muwatta karangan Imam Malik, sirah Ibn
Ishaq, transkrip premier dari Al-’Ibar iaitu kitab karangan Ibn Khaldun serta
tak dilupakan salinan Al-Quran yang telah dihadiahkan oleh Sultan Ahmed al
Mansur (sultan Dinasti Saadi yang keenam) pada 1602.

Pusat pendidikan tertua dunia ini bukan saja tertumpu kepada orang Islam, tetapi juga untuk semua termasuklah orang bukan Islam. Golongan bukan Islam sangat dialu-alukan di universiti ini. Kehebatan universiti ini telah memukau dan menarik Gerber of Auvergne, yang kemudian menjadi Pope Sylvester II yang memperkenalkan huruf Arab menggantikan abjad rumi yang menjadi kebiasaan dalam kitab dan pengamalan mereka serta konsep sifar kepada pertengahan Eropah.

Salah seorang pelajar yang terkenal di universiti tersebut adalah seorang ahli fizik dan falsafah Yahudi, Maimonides. Begitulah kehebatan sistem pendidikan Islam sehinggakan orang bukan Islam menjadikan pusat pendidikan Islam sebagai tempat rujukan mereka. Kita menjadi pelopor ilmu tanpa meminggirkan hak manusia walaupun beragama selain Islam untuk mempelajarinya kerana Islam itu terbuka dan meraikan.

Fatimah al-Fihri teah meninggal dunia pada 880 M ketika berumur 80 tahun. Sepanjang umurnya itu, sumbangan beliau dalam memperkasakan ilmu dalam kehidupan telah berjaya memberi nafas baru kepada manusia terutamanya umat Islam di Morocco sendiri untuk menjadikan bermanfaat kepada agama.

Itulah seorang wanita Muslim yang hidupnya dikorban untuk perjuangan ilmu kerana Allah tanpa ragu. Kita mahu melahirkan lagi Fatimah al-Fihri yang lain, di mana perjuangan beliau ini menjadi inspirasi kepada wanita muslimah di luar sana untuk terus membina diri menjadi madrasah yang membentuk peradaban.

Al-Fatihah buat Ibu
Intelektual Morocco, Fatimah al-Fihri.

#NastiaUmmah

RUJUKAN:

1. Kenney, Jeffrey T.;
Moosa, Ebrahim (2013). Islam in the Modern World. Routledge. p. 128.

2. Meet Fatimah Al-Fihri: The Founder of The World’s First Library. http://venturesafrica.com/meet-fatima-al-fihri/

3. Fatima al-Fihri: Founder of World’s Very First University.  https://www.whyislam.org/muslim-heritage/fatima-al-fihri-founder-of-worlds-very-first-university/

4. Fatimah Al-Fihri:
The of Morrocan Intellectuals

5. Muslim Heritage: A Forgotten
Contribution to Human Civilization – Fatimah Al-Fihriya